Iragan maiatzaren 5ean, proposamen hori egin zuen Baldintzarik Gabeko Oinarrizko Errentaren (BGOE) Herri ekinaldi legegilea Eusko Legebiltzarrera eraman zuen gizarte ekimenak, horretarako 20.075 sinadura bildu ondoren. EAJk, PSEk, PPk eta Voxek atzera bota zuten gaiaz eztabaidatzeko aukera, eta EH Bilduk eta Elkarrekin Podemosek alde egin zuten.\nProposamenaren helburua zen pobreziaren aurkako egungo politikekin amaitzea eta BGOE finkatzea, herritar guztiak duintasunez bizi ahal izateko. EAJk eta PSOEk adierazi zuten nahiago zutela pobreziaren aurkako egungo erreminten erreformaren bidetik jotzea. Gaia indarrez dator, ertz ugari ditu, eta horiei helduko diegu datozen orrialdeetan.\nEz da oraintsuko kontua Baldintzarik Gabeko Oinarrizko Errenta –oinarrizko errenta unibertsala ere deitzen dute, besteak beste–, aldarrikapenak hamarkadak daramatza plazan kuku eginez, baina sarri giro akademikoetan eta herritarren artean ideia barreiatzea lortu gabe. Orain, ostera, inoiz baino gehiago ari da berba egiten gaiaz. Aipatu dugun proposamenaz gain, 2013an ere egin zen kanpaina zabala Europa mailan eta oraintxe bertan milioi bat sinadura biltzen aritu dira Europako Legebiltzarrak lege gisa jorra dezan eskatzeko. Korsikako Asanbleak ere maiatzaren 9an uhartean ezartzea proposatu zuen. 2014an, halaber, Podemosek Europako Legebiltzarreko hauteskunde programan sartu zuen; ez, ordea, gobernurako bidea ireki dien azken hauteskundeetan. Orain arte bederen, gobernu aukeretatik zenbat eta urrunago, are eta samurrago bultzatzen da oinarrizko errenta hori, baina sarri atzera egiten da gobernu aukeretara hurbiltzean. 2017ko Frantziako Estatuko lehendakaritzarako PSko hautagai Benoît Hamon-ek 760 euroko errenta unibertsala proposatu zuen herritar guztientzat. Helduko diogu geroxeago atal horri.Aurrerantzean kontzeptua oinarrizko errenta izendatuko dugu (OE).\nHamaika lekutan ari dira esperientzia pilotuak egiten, bai Europan bai munduan barrena, besteak beste Katalunian. Eta agian Suitza da gaiak hartu duen tamainaren adierazle esanguratsuenetakoa, 2016an lehenbizikoz munduan estatu batek erreferendumera eraman baitzuen herrialde osoan 2.400 euroko oinarrizko errenta izatea ala ez erabakitzea: herritarren %76k uko egin zion. Hemen ez dugu emaitzaren azterketan sakonduko, baina sustatzaileak pozik ziren, inongo alderdi politiko handik ekimena sostengatu barik, herritarren %24 alde agertu zelako.\nSuitzan oinarrizko errenta ezartzea babesten zutenen artean ziren, adibidez, Yanis Varoufakis Greziako Finantza ministro ohia edo Salvoj Zizek filosofo esloveniarra, baina baita Klaus Schwab Davoseko Munduko Foro Ekonomikoaren presidentea ere. Ohikoan ezkerreko posizioetatik bultzatu da oinarrizko errenta, baina ez da guztiz harritzekoa aberatsenen foro horretako lehendakariaren aldekotasuna, kontuan hartuta oinarrizko errentaren defentsak hastapenetik duela adar liberala eta azken urteetako neoliberal ezagun asko haren alde agertzen ari direla.\nSarean barra-barra aurki daiteke gaiari buruzko informazioa, eta han ere arrantzatu dugu, baina batez ere hiru liburu erabili ditugu Larrun hau janzteko. Gorka Morenoren Crisis y reconstrucción del Estado de Bienestar. Las posiblidades de la Renta Básica de Ciudadanía. [Ongizate Estatuaren krisia eta berreraikuntza. Herritartasunaren Oinarrizko Errentaren aukerak] (Eusko Jaurlaritza, 2008). Daniel Raventósen La Renta Básica. ¿Por qué y para qué? [Oinarrizko errenta. Zergatik eta zertarako?] (Catarata, 2021). Eta Julen Bollainen Renta básica: una herramienta de futuro [Oinarrizko errenta: etorkizuneko erreminta] (Milenio, 2021). Azken hori, Bollainek iaz EHUn defenditutako doktoretza-tesiaren emaitza da.\nArgazki oina: Ecuador Etxea\nHerritar guztien eskubide\nBaina zer da edo zertaz ari gara zehatz mehatz oinarrizko errenta (OE) aipatzean? Eskubide gisa eta legez araututa, herritar guztiei ohikotasunez eta baldintzarik gabe bideratutako diru kopuru zehatza litzateke oinarrizko errenta, urte osorako eman litekeena edo hilero banatuta, normalean soldatarekin egiten den moduan. Haren helburua pobrezia ezabatzea da eta horretarako, gutxienez herrialdearen pobreziaren marra finkatuta dagoen diru kopuruaren adinakoa beharko luke izan. Txiro edo aberats, herritar guzti-guztiek jasoko lukete, inongo baldintzarik gabe, edo baldintzarik izatekotan, dagokion herrialdearen herritartasuna frogatzea litzateke. Bereizi egin beharko litzateke zein dagoen pasoan herrialde batean eta zeinek erabaki duen bertan geratzea, eta horretarako hainbat baldintza egon liteke, adibidez urtebeteko egonaldia frogatu beharko lukeela OE jaso nahi duen herritarrak. Esperientzia txiki asko egin da munduan, baina oraindik ez da inoiz lortu aipatutako OEren gisakoa inongo herrialdetan aurrera ateratzea.\nLARRUN honetan, Oinarrizko Errentaren Munduko Sarea (BIEN, ingeleseko sigletan) osatzen dutenen ikuspegia azalduko da nagusiki, haiek baitira munduan barrena oinarrizko errentaren akuilatze landuena egiten ari direnak. Euskal Herrian, aipatu dugun Eusko Legebiltzarrerako antolatu den ekimen herritarrak, Espainiako Estatuan Red Renta Básica elkarteak edo Frantziakoan Mouvement Français Pour un Revenu de Base-k bat egiten dute BIENen ikuspegiarekin.\n"Eskubide gisa eta legez araututa, herritar guztiei ohikotasunez eta baldintzarik gabe bideratutako diru kopuru zehatza litzateke oinarrizko errenta, urte osorako eman litekeena edo hilero banatuta"\nMolde askotako OE sistemak ezar daitezke, baina denetan ezaugarri batzuk amankomunak dira. Bat, dirutan egingo da eta ez bestelako ondasun edo zerbitzutan (janaria, ura, elektrizitatea...). Honek askatasun handiagoa emango dio pertsonari, diru hori nola gastatu erabakitzeko. Bi, baldintzarik gabekoa da, eta gaur egungo pobreziaren errenta sistemetan ez bezala, ez da ezer frogatu behar administrazioaren aurrean hura jasotzeko; demostratua dago errenta horiek baldintzekin jasotzen direnean, haien beharrean diren herritarren ehuneko handi batek ez dituela jasotzen (geroxeago ukituko dugu zehatzago alor hori).\nHirugarren arrazoia: unibertsala da, hau da, herritar guztiek jasoko dute, ume, gazte edo adinekoa izan, ohikoan adingabeek gutxiago eta helduek gehiago. Lau, norbanakoari dagokio, eta hori oso garrantzitsua da, segurtatu nahi baita pertsona bakoitzak jasotzea eta ez familia buruak –ohikoan gizonezkoa–, horrek gainerako familiakideentzat dakarren menpekotasun arriskuarekin. Eta bost: zerga bidez finantzatuko da, horretarako zerga erreforma sakona gauzatuz. Funtsean, OEk ahalbidetu beharko luke edozein pertsonak askatasunez bizitzeko behar diren gutxieneko ondasun materialak izatea. Aurrerago ikusiko ditugu munduan egin diren hainbat esperientzia.\nOinarrizko errentak zuztar luzeak ditu denboran, baina gaiak bereziki hartu du indarra 2007-2008ko krisi handiaren atzaparkaden ondoren. Harrezkero txiro eta aberatsen arteko arrakala handitu egin da mundu osoan, eta etengabe hazten jarraitzen duen lan prekaritateak duintasunez bizitzeko estalpeak birrindu ditu. COVID-19ko garaiak ere bultzakada eman dio, ahulenen zaurgarritasuna berriz jarri duelako oso agerian, eta gutxitan legez egin delako berba pertsona eta gizarteen ongizateari buruz. Testuinguru kezkagarri horietan, OEren olatuak indarra hartu du.\n"Lanik gabe geratuko diren herritarrek beharko dute zerbait pobrezian ez erortzeko, eta robotizazioak ekarriko duen aberastasuna banatzeko modu gisa ikusten da oinarrizko errenta"\nHorrez gain, teknologiaren garapenak eta automatizazio prozesuek gero eta lan indar gutxiago eskatzen dute eta datozen urteetan enpleguak nabarmen behera egingo duela aurreikusten da. Lanik gabe geratuko diren herritarrek beharko dute zerbait pobrezian ez erortzeko, eta robotizazioak ekarriko duen aberastasuna banatzeko modu gisa ikusten da OE. Azken finean, 70eko eta 80ko hamarraldietan indarra hartutako neoliberalismoak ongizate gizartearen –hura eraiki zen lekuetan behintzat– oinarrizko zutoinak higatzen jarraitzen du, eta aberatsenen eraso horretatik babesteko ezkutu bat litzateke OE.\nEdozein kasutan, honek ez luke ekarri behar egungo ongizate estatuaren inongo galerarik, askok iragartzen dioten moduan; aitzitik, OE defenditzen dutenen iritziz, ongizate estatuaren beste zutoin handi bat litzateke, pertsonen gutxieneko biziraupena eta duintasuna bermatzeko. Egun ongizateari eusten dioten aurrekontuetatik euro bakarra ere ez litzateke ukitu behar oinarrizko errenta unibertsalera bideratzeko.\nMundu mailan aberastasuna gero eta esku gutxiagotan ari da pilatzen, eta herrialde garatuetan klase ertainek kolpe handia jaso dute azken hamarkadetan. Hala ere, muturreko pobrezia asko jaitsi da mundu mailan: 1990 eta 2015 artean 1.900 milioi pertsonatik 730 milioi pertsonara (Our world in Data publikazio digitalaren datuetan). Egoeraren hobetze hori bereziki eman da Asia mendebaldean eta Itsas Bareko eskualdeetan. Aitzitik, Afrikan, Saharaz beheragoko eremuetan muturreko pobreziak okertzen jarraitu du urte horietan.\nBehin hori esanda, argi dago txiro eta aberatsen arteko arrakala gero eta handiagoa dela, bereziki azken horiek gero eta gehiago metatzen dutelako. Mundu guztiko hamaika ikergunek hala adierazten du. Oxfamek 2020an argitaratutako txostenaren arabera, planetako biztanleriaren %1ek 6.900 milioi pertsonak baino aberastasun gehiago pilatzen du. 2019an, 2.153 milioidunek 4.600 milioi pertsonak baino gehiago zuten. Munduko 22 aberatsenek, Afrikako emakumezko guztiek baino diru gehiago dute. Edota Espainiako Estatuan biztanleriaren %10 aberatsenak, gainerako %90ak baino aberastasun gehiago du.\nAberastasuna batzuen eskuetan pilatzeko baldintzak gaur egun egokiagoak dira duela mende erdi baino. Horretan ere eztabaida gutxi dago, debatea egoerari aurre egiteko proposamenetan dator, bai ezker-eskuin klasikoan bai ezkerrean. Honek guztiak erakusten du aberastasuna egon badagoela, baita oinarrizko errenta bat jartzeko ere, baina horretarako bideak eta, batez ere, adostasunak falta direla.\nBestelako pobrezia politiken alde\nPobrezia ezabatzea da Mendebaldeko gizarte gehienetan ezarrita dauden pobreziaren aurkako politiken helburua. Espainiako Estatuan EAEn ezarri zen lehenbiziz gisa horretako dirulaguntza bat 1989an. Ondorioz, gaur egun, hainbat baldintza betetzen dituen herritarrak EAEn 727 euro jasotzen ditu hileko, bi pertsona badira familia edo elkarbizitza unitatean 934 euro, eta 1.033 euro hiru kidetik gorako unitateetan. Nafarroan pertsona bakarrak 658 euro etxeratzen du, 888 euro bi pertsonako eta hortik gora 1.053 euro. Kasuistiken arabera, badira kopuru gehiago ere, baina oinarrizko dirulaguntzak horiek dira. OE gaietan aditu eta sustatzaile ezaguna den Daniel Raventós unibertsitateko irakasle katalanaren esanetan, estatuko errentarik oparoenak eta Europako duinenetakoak dira Hegoaldeko bi horiek. Eta hala ere, dioenez, ez dira gai izan sorreran zuten helburuei aurre egiteko, hau da, pobrezia ezabatu edo modu nabarmenean arintzeko, eta horregatik bada ordua politika horiek aldatzeko.\n2020ko Euroestateko datuetan –eta hauek baino datu okerragoak badira beste neurketa batzuetan– Espainiako biztanleriaren %20,7 pobrezia arriskuan zegoen (Frantzian %13,6), eta 16 urtetik beherakoen artean txiro gehien duen hirugarren herrialdea da Espainia, Errumania eta Bulgariaren ondoren. Guztira, EBn pobrezia handiena duen bosgarren herrialdea da. 2019ko datuetan Hego Euskal Herrian herritarren %13 zegoen pobrezian, estatuko daturik txikiena. 2010ean Espainiako langabetuen %80k diru estaldura mailaren bat zuen, baina 2017rako %56ra jaitsi zen babes maila hori.\nDaniel Raventósek oinarrizko desberdintasuna ikusten du baldintzapeko errentak eta oinarrizko errenta defendatzen dutenen artean: askatasun liberala eta askatasun errepublikanoaren artean dagoen desberdintasuna. Baldintzapeko laguntzen logika zera da, haren esanetan: bai lanik gabe gelditu delako bai lan egin arren ez duelako pobreziaren langa gainditzen (egungo datuekin, Espainiako langileen %15), porrot egin duenari lagundu egin behar zaio. Laguntza baldintzatu honek askatasunaren galera dakar, laguntza horiek eskuratzeko hamaika baldintza bete behar delako.\nKontrara, oinarrizko errentaren logika –azaltzen du Raventósek– eskubidearena da, eta herritarrari hasieratik bermatuko dio bizitzeko gutxieneko errenta, herritar izate hutsagatik; hau da, munduko aberastasuna modu sozialean ekoitzi da eta, beraz, komeni da hura inongo bazterketa barik banatzea: "Baldintzarik eza, giza eskubideen eta herritartasunaren hizkuntza da; baldintzapekoa, aldiz, erreguarena eta mendekotasunarena". Azken finean, bere ustez, askatasunak eraso asko jasaten ditu bizitza sozialean, eta mehatxu horien indarra, bizitzeko ditugun baldintza materialen araberakoa da.\nOinarrizko errentari buruzko legea bideratzeko sinadurak eramaten Eusko Legebiltzarrera. (Argazkia: @RedRentaEUS)\nEgungo ereduaren agorpenaz\nMaiatzaren amaieran Eusko Legebiltzarrean herri ekimeneko proposamena aurkeztu zenean, argi ikusi zen badirela hainbat ikuspegi pobreziaren aurkako egungo politiketan: EAJrentzat eta PSErentzat, adibidez, lantzen ari diren erreforma nahikoa izango da orain arte bete ez diren helburuei egokiago erantzuteko. Oinarrizko errentaren ekimenaren sustatzaileentzat, EH Bildu eta Elkarrekin Podemosentzat ez da nahikoa. Azken horiek agian ez datoz guztiz bat egin beharrekoetan, baina gutxienez argi dute egungo politiken mugak gainditu behar direla, eta nola egin jakiteko ezinbestekoa dela gaiaz eztabaidatzea eta OE mahaiaren gainean jartzea.\nBollainek eta Raventósek, oro har, bost muga handi ikusten dizkiete egun banatzen diren gutxieneko errentei: aurrekontuen murrizketak, dirulaguntza horiek jasotzen dituztenek pairatzen duten estigmatizazioa, estaldura akatsak, kontrolak dakarren administrazio kostu handia, eta pobreziaren tranpa, hau da, politika horiekin herritar askok ez duela egoera horretatik ateratzeko aukerarik.\nEAEko egoerari begira jarri da ESK sindikatuko kide eta aspaldian pobreziaren politiken behatzaile den Iñaki Uribarri. OEren Euskal Herriko bozgorailu aktiboenetakoa ere bada: "Ez da kudeaketan akatsak egin direla, ereduak berak egin du porrot". EAEko instituzioen baitan, pobreziaren aurkako politikak hiru zutabe nagusi ditu: Diru Sarrerak Bermatzeko Errenta, Etxebizitzarako Prestazio Osagarria, eta Larrialdi Sozialeko Laguntzak. Uribarriren esanetan sistema honek pobrezia arriskuan daudenen %30 kanpoan uzten ditu, hamaika arrazoi tartean ez dituztelako eskatutako baldintzak betetzen; eta prestazio horietara iristen ez direnetatik %52 inguru enplegua duen jendea da, "jakina, enplegu oso prekarioa". Dirulaguntza horiek eskuratzen dituztenen artean, erdiak lortzen du pobrezia gainditzea eta beste erdiak ez.\nAzken urteetan Sin Permiso aldizkarian argitaratutako hainbat artikulutan irakurri ahal zaizkio gisa honetako azterketa eta balorazioak, eta horietan azaltzen du, halaber, bere aburuz non den pobrezia politiken debatea gaur egun eta nola doazen murrizten dirulaguntza horiek. Ondorio zorrotzera iritsi da: "Eusko Jaurlaritza ez dago prest EAEko pobreziarekin bukatzeko (...), dagokion aurrekontuarekin ahal dena egitera mugatuko da, eta muga hori 500 milioi eurotan dagoela uste dut". Laguntzak eskuratzeko baldintzez ere gogor dihardu: "Dirulaguntzak jasotzen dituzten pertsonekiko Lanbideren kontrola ikaragarri inbasiboa gertatuko da, baita burokratikoagoa ere, administrazioarentzat garestiagoa, eta gero eta legez kanpokoagoa eta babesgabetasun handiagokoa".\nHorregatik guztiagatik, Uribarrik argi du egungo pobrezia politiken eredua gainditzeko neurri egokia litzatekeela baldintzarik gabeko oinarrizko errenta ezartzea. Erromoko Kultur Etxean (Erandio) emandako hitzaldian garatu zuen proposamenaren bizkarrezurra eta interes handiagoa duenak sarean aurki dezake (RBI, una política muy actual / BGOI, gaurkotasun handiko politika).\nNeoliberalismoaren oinarrizko errenta\nGaur egun ezagutzen dugun moduan, hamarkadetako kontua da oinarrizko errenta, baina azken bizpahiru mendeetan ideologia ia guztietatik eman zaie begiratua antzeko kontzeptuei, liberalismotik, sozialismotik, marxismotik, anarkismotik edo baita egungo neoliberalismotik ere. Eremu horietatik guztietatik ere badira OEren aurkako posizio sendoak. Azken urteetan, adibidez, deigarri egin da munduko gizon aberatsenetakoa den Bill Gates OEren alde agertzea, eta berarekin bat egin izana Mark Zuckerberg-ek (Facebook), Jeff Bezos Amazoneko buruak edota Elon Musk-ek, PayPal, SpaceX edo Teslako nagusia. Horiekin bat egiten du, halaber, munduko aberatsenak biltzen dituen Davoseko Foroko sortzaile Klaus Schwab-ek. Eta makinatxo bat gehiago ere badira.\nBaina ez da harrigarria korronte hori, beste ukitu batekin bada ere, Chicagoko Eskolako Milton Friedman berak 1962an baldintzatutako errenta bat ematea proposatzeen baitzuen Capitalism and Freedom (Kapitalismoa eta askatasuna) lan ezagunean. Eta geroaxeagokoa da Lionel Stoléru-k Frantzian garatutako Vaincre la pauvreté dans les pays riches, 1974 (Pobrezia gainditzea herrialde aberatsetan).\nOrduan, izan dezake onurarik munduko txiroenentzat, tamainako tropel neoliberaletik defendatzen den proposamenak? Ez da samurra sinestea, eta OE beste muturretik defendatzen dutenen aburuz, aberatsenen ikusmolde horren azpian ongizate gizartearen desegite nahia dago. Iñaki Uribarrik Erromoko Kultur Etxean egindako hitzaldian zioenez, neoliberalismoa ongizate gizartea suntsitzeko asmoz jaio zen duela lau hamarkada. Asko suntsitu du, baina ez guztiz, eta orain erabat desegiteko aukera du, neoliberalismoarentzat ongizate estatua ekonomikoki bideraezina izateaz gain, hazkunde ekonomikoa eta aurrerapen soziala oztopatzen baititu.\nUribarriren esanetan, neoliberalek plazaratu dituzten proposamenetan, oinarrizko errentan herritar guztiei emango litzaieke diru kopuru bat, eta horrekin erosi beharko lituzkete gaur egun ongizate gizarteak eskaintzen dituen zerbitzuak, hala nola osasunari, hezkuntzari edota pentsioei dagozkienak. Ongizate sistemaren desagerpenak sekulako lurraldea irekitzen dio inbertsio kapitalistari, eta bide horretatik haren desagerpenak zergak jaistea ahalbidetuko luke. Neoliberalismoak garrantzi handia ematen dio robotizazioa dela eta emango den enplegu galerari, baina ez zentzu txarrean: "Enplegu gutxiago eta, beraz, plusvalia txikiagoa –dio Uribarrik–, baina horrek ez dio axolarik kapitalari. Langabezia handiagoarekin, erraztasun handiagoak ditu langileriari nahi dituen baldintzak inposatzeko, hori da egiazki interesatzen zaiona". Norabide horretakoak ziren Charles Murray ekonomistak bere azken liburuetako batean egiten zituen proposamenak, eta titulua ere aski adierazgarria da: In Our Hands: A Plan to Replace Welfare state (Gure Eskuetan. Ongizate Estatua ordezkatzeko plana).\nOrduan, zein izango da neoliberalek proposatuko duten oinarrizko errenta? Uribarrik argi du: "Ez herritarrari bizitza duina emateko adinakoa, baizik haiek lehen aipatutako zerbitzuak ordaintzeko kalkulutik aurreikusten dutena. Gure OE eredua horren guztiz aurkakoa da". 1986an sortu zen Oinarrizko Errentaren Munduko Sareak ere OEren beste muturrean kokatu du bere burua, OE eta gaur egun eskaintzen diren beste zerbitzu publikoak batera ikusten ditu pobrezia desagerrarazteko estrategian.\nOrduan, zein izango da neoliberalek proposatuko duten oinarrizko errenta? Uribarrik argi du: "Ez herritarrari bizitza duina emateko adinakoa, baizik haiek lehen aipatutako zerbitzuak ordaintzeko kalkulutik aurreikusten dutena. Gure OE eredua horren guztiz aurkakoa da"\n"Eta horrek zer balio du dirutan?"\nOinarrizko errentari buruz aritzean galdera giltzarrietakoa da honakoa: "Eta horrek zer balio du dirutan?". Hau da, gure egungo Mendebaldeko gizartearen ikuspegitik posible da horrelako errentaren finantzazioa? Egoki erantzuteko, garrantzitsuenetakoa litzateke zenbateko OEri buruz ari garen, ez baita berdin 650 eurokoa edo 980 eurokoa izatea. Ikerketa asko egin da, eta sosei so eginda, finantzazioa posible da. Egindako azterketa gehienetan zerga bidez estaliko litzateke kostua –"edo inbertsioa", diote OE zaleek–, eta horretarako hainbat proposamen daude.\n2017an Jordi Arcarons, Daniel Raventós eta Lluís Torrens ekonomialari katalanek azterketa estatistiko zorrotza plazaratu zuten OEri buruzko proposamen zehatza eginez. Espainiako Zerga Ikerketaren Institutuak utzitako datuak erabili zituzten, Pertsona Fisikoen Errentaren gaineko Zergaren (PFEZ) alorrean 2010ean aitortutako ia bi milioi aitorpeneko lagin bat hain zuzen, non ez ziren kontuan hartzen EAE eta Nafarroa, lurraldeok beren zerga sistema propioa dutelako. Raventósek berak azaltzen du proposamena bere azken liburuan. 2021era arte ere osatuz joan dira datuok Espainiako Zerga Administrazioaren Estatu Agentziak emandako datuen gainean egindako ikerketekin. Horiei gehitu zaizkie, esate batera, Julen Bollain Mondragon Unibertsitateko irakasleak egindako lanak. Azken honek idatzitako liburua –Renta Básica: una herramienta de futuro– erabili dugu aipatutako finantzazio proposamena hemen azaltzeko.\nZein da ondorioa aberastasunaren banaketari dagokionez? Egoera berrian, herritarren %75ak lehen zuena baino diru gehiago jasoko du, eta %25ak gutxiago, hau da, azken hauek finantzatuko dute aurrekoen OE\nIkerketan zehazten denez, 43,7 milioi pertsonak jaso beharko lukete OE Espainian eta horietatik 34,3 milioi pertsonen errenta aitorpenak aztertu ziren lan honetan. Hau da, 9,4 milioi herritar azterketatik kanpo geratu ziren, zerga aitorpenik egin ez zutelako. Nola kalkulatu dute oinarrizko errentarako diru kopurua? Europar Batasunean biztanleriaren errenten batez bestekoaren %60an dago pobreziaren langa, eta hori 2010eko garaira eramanda –PFEZ lagina sasoi hartakoa da–, OE 7.471 eurokoa litzateke urteko pertsona helduentzat –hileko 622,5 euro– eta 1.494 eurokoa urteko adingabeentzat.\nHiru ezaugarri nagusi ditu OEk. Lehenik, beste edozein arrazoirengatik jasotzen den dirulaguntza ordezkatuko du errenta horrek, beti ere lehendik jasotakoa baino handiagoa bada; txikiagoa izanez gero, dagokion dirulaguntzarainoko diru diferentzia eskuratuko du, hau da, lehen jasotzen zuena. OErekin, gaur egun estatuak banatzen dituen dirulaguntza guztiak bertan behera geratuko dira, eta horren ondorioz, 92.222 milioi euro aurreztu. Bigarrenik, OEtik jasotako dirua zergetatik libre dago. Eta hirugarrenik, OE autofinantzatzen da, hau da, ez die estatuaren egungo aurrekontuei eragingo. Azken puntu honetan indar handia jartzen dute OE zaleek, aurkarien aldetik argudiatzen baita estatuaren beste alor batzuetatik diru kopuru handiak desbideratuko liratekeela OE finantzatzera.\nBeraz, azterketatik kanpo geratu ziren 9,4 milioi pertsonen oinarrizko errenta finantzatzeko 62.954 milioi euro behar dira, eta gainerako dirulaguntzak ezabatzetik aurreztutako 92.222 milioi euro daudenez, oraindik 29.367 milioi euroko soberakina dago. Horrez gain, beste 34,3 milioi pertsonen errenta finantzatzeko 288.044 milioi euro behar dira. Hori lortzeko zerga erreforma egin eta PFEZ tipo bakarra aplikatuko zaie errenta guztiei (txikiei eta handiei), %49koa. Zein da ondorioa aberastasunaren banaketari dagokionez? Egoera berrian, herritarren %75ak lehen zuena baino diru gehiago jasoko du, eta %25ak gutxiago, hau da, azken hauek finantzatuko dute aurrekoen OE. Proposamenean sartzen baditugu laginean sartu ez diren 9,4 milioi pertsona horiek, emaitza antzerakoa da, eta herritarren %20 aberatsenak finantzatuko du gainerako %80a. Proposamen horrekin pobrezia ezabatu egingo da eta Espainiako Estatua munduko herrialde berdinzaleenen artean kokatuko da.\nAzaldutako oinarri horren gainean, aipatutako ekonomilariek beste proposamen batzuk ere egin dituzte 2017tik aurrera, oraingoan datu eguneratuekin eta, batez ere, oinarrizko proposamen orokorrean sortzen diren hainbat albo-kalte zuzentzeko mekanismoekin. Hiru proposamen egiten dituzte. Lehena da gutxien duten %80ko familietan inork ez dezan galdu, 8.815 euroko errentarekin –pobreziaren langa– eta %46,83ko PFEZ tipo bakarrarekin: 50.656 milio euro behar dira eredu hori finantzatzeko (BPGaren %4,3). Familien %80,8 irabazle edo lehen bezala geratzen da eta %19,2k errenta galtzen du, OEn indarrean jarri baino lehenagoko egoerarekin konparatuta.\nBigarren proposamena 8.400 eurokoa da urteko helduentzat eta 1.680 euro urteko adingabeentzat. Zuzenketaren helburua da %80ko langatik behera diren herritarretatik bakarrak ere ez dezala ezer galdu. PFEZ tipoa %49,05ekoa da, eta galtzaile eta irabazleen proportzioa aurreko ereduaren antzekoa. 76.739 milioi euro eskatzen ditu, hots, BPGaren %6,5. Eta hirugarren proposamena bizitzeko gutxieneko diru-sarrerarekin lotu dute: 491 euro inguru helduentzat eta %29,19ko PFEZ tipo bakarrarekin. Guztira 26.671 milio euro (BPGaren %2,2) behar ditu eta, bistan da, ondorio apalagoak ditu berdintze helburuetan. Etxeen %12,3 bakarrik aterazen da galtzaile. Bollainek dioenez, azpimarratzekoa da hiru eredu horietan gizonezkoengandik emakumezkoengana dagoen errenta transferentzia, bereziki bigarrenean (18.745 milioi euro) eta lehenean (13.483 milioi euro).\nGipuzkoako 450.000 errenta aitorpen aztertuta, Arcarons katedradunak ondorioztatu zuen herrialdean adineko herritar orok hilabetean 658,5 euro –eta adingabeek 131,7 euro– jasotzea bideragarria zela. Kalkuluak PFEZ zergan %40,52ko tasa bakarra ezarrita daude eginak\nEH Bilduk Gipuzkoako Diputazioa kudeatu zuen garaian (2011-2015), oinarrizko errentaz egindako sinposiumean Jordi Arcarons katedradunak foru erakundearen enkarguz egindako ikerketaren berri eman zuen. Desberdintasun ekonomikoak orduko PFEZ progresiboarenak baino 2,5 bider gutxiago lirateke eta gipuzkoarren %75aren egoera ekonomikoa hobetuko litzateke. OE hori finantzatzeko 4.857 milioi euro behar ziren: 1.518 milioi euro egun herritarrek jasotzen dituzten prestazioetatik etorriko lirateke eta gainerakoa zerga erreformatik.\nEdozein kasutan, OE zaleen artean argudiatzen dute diru kopuru horiek ez liratekeela gastu moduan ikusi beharko, inbertsio gisa baino; eta azkenean, gainera, dirutza horiek agertzen ari direnak baino txikiagoak liratekeela. Scott Santtens ikerlari estatubatuarrak egindako ikerketaren arabera, berak aztertutako ereduan kostua guztira 3 bilioi dolarrekoa zen, baina azken kostua 900.000 milioi dolarrekoa. Azken buruan, Santtensen esanetan, herritarrek osasun hobea lukete, delinkuentzia gutxiago legoke, kartzeletan herritar gutxiago... eta horien ondorioz, estatuaren gastuak murriztuko lirateke hamaika alorretan. Hau da, hark dioen moduan, "pobrezia ez da doan ateratzen".\nOEren aldeko argudio guztiak ez ditugu aipatu eta aurkakoekin ere beste hainbeste egingo dugu, asko eta era askotakoak dira eta. Kapitalismoan badira OEren aldeko ahotsak eta, ikusi dugun moduan, ez nolanahikoak. Hala ere, eskuarki, liberalentzat OE kaltegarria litzateke gizartearentzat. Nagikeria eta parasitismoa sustatuko lituzke, gizarte guztia kaltetuz (ezkerrean ere badira horrekin bat egiten duten posizioak). Oro har, eskuman uste dute ez dela egiazkoa pentsatzea OEk herritar gehienen errenta handituko lukeela eta ekonomian denak berdin jarraitu. The Economist aldizkari liberalak dioenez, gisa honetako proiektu batek ondorio handiak izango lituzke prezioetan, soldatetan, lanaren antolaketan, ekoizpenean, lehiakortasunean eta hazkunde ekonomikoan. OE bakarrik ordaindu ahalko litzateke zerga igoera handi batekin, eta horrek distortsio handiak sortuko lituzke ekonomian.\nHala ere, eskuarki, liberalentzat OE kaltegarria litzateke gizartearentzat. Nagikeria eta parasitismoa sustatuko lituzke, gizarte guztia kaltetuz (ezkerrean ere badira horrekin bat egiten duten posizioak)\nJustizia errepublikarra oinarri, Daniel Raventósek indar handia jartzen du OE sistema justutzat defendatzerakoan. Beste muturrean dagoen Juan Ramón Rallo ekonomialari neoliberalaren iritziz, OE "erabat injustua da". Rallok 2015ean idatzi zuen Contra la Renta Básica (Oinarrizko errentaren aurka) liburua, eta bertan azaltzen du zergatik den injustua OE: "Herritar bakoitzari ahalbideratzen diolako indarrez bereganatzea beste herritar batzuek ekoitzi dutenaren zati bat". Haren ustez, herritarrak bere bizimodua bilatu behar du, eta izatekotan, azken neurri gisa, estatuak izan beharko luke azken babes bat gutxieneko diru-sarrera moduan.\nEta migratzaileak? Eta dei-efektua? Nola ez, OEren aurkako jarreretan ezin ziren falta izaera xenofoboko argudioak, gutxieneko errenta eta dirulaguntzen debateetan ere behin eta berriro agertzen direnak: "Oinarrizko soldata bat ematen badiegu, garapenean diren herrialdetako herritar denak etorriko dira". Espainiako Estatuari so eginda, adibidez, ez da halakorik gertatu EAEn, erkidego horren Diru Sarrerak Bermatzeko Errenta estatuko onena izanda ere. Haien ustez eurentzat enplegua duten lekuetara doaz migratzaileak, han lana egingo dutelakoan.\nHortaz, aurrekari horiek ikusita, pentsa liteke OErekin ere ez dela zergatik gertatu behar dei-efektu hori. Edozein kasuan, Mendebaldeko gizarteen aberastasunak nahiko dei-efektu egiten du munduan barrena, eta inor gutxik esaten du dei-efektu hori saihesteko aberastasun hori desegin behar denik. Alabaina, Europar Batasunean neurria bultzatzen dutenen ustez, hobe litzateke oinarrizko errenta EB osoan indarrean jartzea, estatu bakarrean baino.\nEzkerrean, oro har, kritikak zerikusi handiagoa du enplegua/diru-sarrerak binomioaren kulturaren hausturarekin. Hau da, gizarte modernoan lortutako eskubideak lanaren kulturan eta langileen borrokatik lortu dira, eta ezinezkoa da pentsatzea pertsonaren askatasuna eta autonomia lanaren mundutik deslotuta lortuko direnik. Sindikatuen munduan oso sustraituta dago ikusmolde hori eta, Iñaki Uribarrik dioenez, euskal sindikatuen artean ESK izan da OE modu tinkoan defendatu duen sindikatu bakarra. Bere ustez, ezinbestekoa da euskal sindikatuekin gaiaz berba egitea eta posizioak bateratzea. Eta akaso, lana esan den lekuan enplegua aipatzea litzateke justuena, munduko lan asko edo gehienak ez baitira ordaintzen, hala nola lan erreproduktiboak.\nMundu sindikalaren eragozpenak\nRaventósen erranetan, sindikatuen mesfidantzak edo aurkako jarrerak ondoko zazpi arrazoietan laburbiltzen dira, nahiz ez dauden inon horrela idatzita. Bakoitzaren ondoren Raventósen erreplika erantsiko dugu, eztabaida nondik nora doan erakusteko. Bat, OErekin langileak indarra irabaz dezake, lana hautatzeko posizio hobean dagoelako, baina horretxek berak norbanakoaren posizioak indartzen ditu eta kolektiboa ahuldu, sindikatuek indar kolektiboa gal dezakete; hau da, OEk elkartasun eza bultza dezake eta irtenbide indibidualak sustatu. Raventós: kapitalaren aurrean langilearen posizioa indartzeaz gain, greba luzeen kasuan OE erresistentzia kutxa izan daiteke.\nBi, sindikatuetako afiliatu gehienek lan hitzarmen finkoa dutenez eta egungo behin-behineko langileek baino soldata hobeagoak, OEk eskatzen duen zerga erreforman galtzaile atera daitezke. Raventós: Dagoeneko, garai bateko kontratu egonkorra ez da existitzen, eta sindikatuetako afiliatu gehien-gehienak irabazle aterako lirateke gure OE proposamenean [lehenago azaldu dugu]. Hiru, OE erabili daiteke ongizate gizartea desegiteko. Raventós: Bai, hori da OEren eskuineko defendatzaileek nahi dutena, horregatik bereizi behar ditugu haien eta gure OE proposamenak, eta ez pentsatu OE guztiak berdinak direnik.\nLaugarren puntua. Enpresariek erabiliko dute OE soldatak gutxitzeko, soldaten zati bat estalita dagoen aitzakiarekin. Raventós: Bai, enpresariak saiatuko dira horretan, baina argudio horrek hutsune handiak ditu. Argudio berarekin, Italian sindikatuek ez zuten lanbide arteko gutxieneko soldatarik nahi, baina halakorik dagoen herrialdeetan gutxieneko lansari horrek eragozten du enpresariek OE erabili ahal izatea soldatak urritzeko. Bost, OE orain arte hegemonikoa izan den enpleguaren kulturari kontrajartzen zaio. Raventós: Bai, OEk deslotu egiten ditu enplegua eta eskubideak, ez da ez enpleguaren aurkakoa, ez harekin bateraezina. Lan orduak gutxitzeko aukera eskaintzen du, lan orduak aisialdira edo beste zereginetara bideratzeko.\nSeigarren argudioa. Garrantzitsuena herritar guztiek enplegua izatea da, horrek ematen du duintasuna, gainerakoak aringarriak dira. Raventós: Dudarik ez, mundu guztiak lana izatea eta hartatik duin bizitzea bikaina da, baina hori ez da gertatzen; beraz, OE irtenbide bat izan liteke egoera hori erdietsi arte? Duintasunarena... bizimodua bermatua izatea, horrexek duintzen du pertsona. Zazpi, gutxieneko bizimodua bermatua izanik, OEk lokarraraz dezake langileen borroka gogoa, eta enpresariei egin nahi dutena erraztu. Raventós: Egiazki, beldurra da borrokarako gogoa kentzen duena, eta beldurra areagotu egin da 2007ko krisiaren eta pandemiaren ondoren. Enplegu osotik zenbat eta urrutiago, lan indarraren egoera gero eta ahulagoa da. OErekin, ahuldade eta beldur horiek ia guztiz ezabatzen dira.\nArgazkia: Dani BlancoArgazki oina\n"Sindikatu askorentzat, OE-rekin langileak indarra irabaz dezake, lana hautatzeko posizio hobean dagoelako, baina horrexek berak norbanakoaren posizioak indartzen ditu eta kolektiboa ahuldu, sindikatuek indar kolektiboa gal dezakete"\nAzaldu dugun lana/eskubideak pentsamolde horren defendatzaile sutsua zen Robert Castel frantses soziologoa: "Historia sozialak erakusten digu norbanakoen autonomia eskubideen gainean eraiki zela, eta lehenik gainera, lanari lotutako eskubideen gainean". Bere ustez, gaur egun, arazo sozialaren ardatzean lan harremanen eta lan baldintzen degradazioa dago, zeinak borrokatu egin behar diren, eta ez estali: "Gutxieneko errenta horren sustatzaileek uste dute pertsonaren autonomiaren defendatzaile direla, baina nire ustez errenta hori nagusiki izango da menpekotasuna instituzionalizatzeko tresna. Haren onuradunak etsita biziko lirateke, nork erabiliko zain".\nAdierazpen horiek Mouvements aldizkariko 2013ko elkarrizketa batean egin zituen, OEren aldeko bi soziologok egiten zizkioten galderei erantzunez. Viento Sur aldizkariak itzuli zuen gaztelerara eta elkarrizketak ezkerreko ikuspegian OEren aurka diren posizio nagusienetako batzuk laburbiltzen ditu. Hala amaitu zuen Castel zenak: "Hainbat eskubidek herritar guztiak babestu beharko lituzkete. Adibidez, osasun eskubidea, erretiroa, etxebizitza, formazio iraunkorra... Hau da, oinarrizko halako bost-sei eskubidek osatzen dute pertsonaren independentzia sozialaren oinarria. Uste dut 1.000 eurotan baino, hor dagoela koska, eskubide multzo horretan, lan munduan ematen diren egiazko borroken bidez erauzitakoak".\nIldo horretan dago Eduardo Garzón ekonomialari ezkertiar espainiarrak egiten duen proposamena. Bere ustez, OEk tentsio inflazionista sortuko luke ekonomian eta, gainera, ez litzateke justua lurraldeen arteko bizi-maila desberdina denean, diru berarekin, hainbat eskualdetan ondasun eta zerbitzu gutxiago eskuratuko liratekeelako. Horregatik, jarraitzen du, irtenbidea litzateke herritarrak onurak zerbitzutan jasotzea, dirutan baino: etxebizitza, oinarrizko energia, garraio, zaintza, jantziak edota elikagaiak bermatuz. Agian den dena ere ez litzateke zerbitzutan eman beharko eta zati txiki bat –200 euro, adibidez– elikagaiak eta jantziak erosteko izan litezke. Formulazioak hainbat izan daitezke, beti ere garrantzi handiagoa emanez zerbitzutan jaso beharrekoari. Azken buruan, amaitzen du, diruz emandako OE eta egungo sistema ekonomikoa izate berekoak dira; sistema monetarizatu horren funtzionamendua indartzen du OEk eta haren onuradunak merkatuaren atzaparretan uzten ditu, onurak zerbitzutan jasota ez bezala.\nPhilippe Van Parijs filosofo eta ekonomialari belgikarra izan da OE modernoaren bultzatzaile nagusietakoa 1980ko hamarkadatik aurrera. Honela titulatu zuen OEren gaineko bere artikulu bat, hainbaten ustez agian probokazio gisa; Komunismoranzko bide kapitalista bat. Gaur egun, OEren aldeko mugimenduak argi du eskubide honek ez duela kapitalismoa gaindituko, ez dela horretarako tresna, baina bai eraman gaitzakeela ongizate kapitalismoa gainditzera. Funtsean, OE eskubide-zoru bat dela diote, gaur egun ditugun –osasuna, etxebizitza, pentsioak...– baina desegiten ari diren beste eskubide batzuen osagarri. Eta azpimarratzen dutenez, zoruaz beste hitz egin beharko litzateke sabaiez, aberastasunaren sabaiak mugatzeko, aberastasun pilaketa handiek demokraziaren eta askatasunen oinarriei eraso egiten dietelako. Gogoratu behar da, Bigarren Mundu Gerraren ondorengo Europako edo AEBetako aberastasunaren aurkako zerga politikek –%80tik gorako tipoak aberatsenen errentei– hori bilatzen zutela, aberatsek estatuetan eragiteko zuten ahalmena ahultzea.\nBaldintzarik gabeko oinarrizko errenta ameslarien eta utopikoen proposamena zen duela lau hamarkada. Ondo kostata, zailtasunen artean, bidea egin du gaurdaino, emantzipazioaren lurralderantz orain burua agertuz eta hurrengoan olatupean galduz. Irakurleak ikusi duen moduan, era guztietako iritziak biltzen ditu alde eta aurka, eta ezustean eta krisiek bultzatuta, apurka bide egiten ari da. Egia, oraindik esperientzia pilotu moduan, baina irakaspen ugari eskainiz. Horietako batzuk aipatu ditugu Larrun honetan, baina epe laburrean beste dozenaka saio egingo dira munduan barrena.\nEzin uka, oraindik asko falta zaio gizartean sinesgarri izateko, herritarrak ezer gutxi daki hartaz, baina saio pilotu horien bidez, ametsa dagoeneko gero eta meharragoa da eta errealitatea gero eta sendoagoa. Gorka Moreno Márquez unibertsitateko irakasleak bere liburuko oinarrizko errentari buruzko kapitulua ixteko erabiltzen zituen berbekin amaituko dugu erreportajea: "Sufragio unibertsala ere ez al zen eroen kontua... Nork pentsa zezakeen duela 200 urte oporrak edo erretiroa ekonomikoki babestuak leudekeela? Nork pentsatuko zuen osasuna edo hezkuntza doaneko eskubide sozial unibertsalak izango zirela? Eta etorkizun hurbilean, zergatik ez oinarrizko errenta unibertsala?".\n(Artikulu honekin batera doa Larrun275 honetan argitaratutako beste hau: Errenta unibertsalaren esperientzia pilotuak munduan)\nKanal hauetan artxibatua: Oinarrizko errenta unibertsala | Herri mugimenduak | Sindikalgintza | Pobrezia | Euskal Herria | Gizarte politikak


[BABESTUTAKO EDUKIA] Tolosaldea LHII eta berrikuntza - Tolosaldea - Tolosaldeko ataria\n[BABESTUTAKO EDUKIA] Tolosaldea LHII eta berrikuntza\nTolosaldeko Ataria 2019-05-28 11:58\nGaur egun bizi garen mundu globalizatu honetan distantziarik ez dagoela esan daiteke, eta noski, begien bistakoa da enpresek munduko beste muturrean dagoen enpresa bat izan dezaketela lehiakide bezero bati bere produktua edo lan jakin bat saltzeko.\nHori dela eta, enpresen arrakasta lehiakorra izatean datza, eta horretarako ezinbestekoa da teknika, tresneria eta jakindurian aurreratua izatea; berrikuntzan murgilduta egotea, azken finean.\nGarai hauetan modan jarri den INDUSTRIA 4.0 gaiari helduz gero, Tolosaldea bailarako enpresek zenbait gaietan etengabeko berrikuntzan eta hobekuntzan murgilduta egon behar dutela esan dezakegu, eta momentu honetako gai izarren artean zibersegurtasuna, makinen mantenu adimendua, fabrikazio aditiboa, sensorika eta big data (datuen kudeaketa) ditugu.\nGainera, orain arte aipatutakoez gain, garai hauetako beste gai garrantzitsuak ditugu energia berriztagarriak eta elektro-mugikortasuna.\nBailarako enpresen gehiengoa txiki edo ertainak da tamainari dagokionez.\nHori dela eta, askotan, honelako gaietan murgiltzeko baliabide falta izaten dute, eta horrexegatik Tolosaldea LHko Ikastetxe Integratuak bere baliabide tekniko nahiz giza baliabideak eskaintzen dizkie. Horretarako, batzuetan, Lehiberri zentroaren, udalen, Foru Aldundiaren eta Eusko Jaurlaritzaren laguntza programak ezagutarazten zaizkie enpresei, beraiek ere baliatu ditzaten. Beste hainbat kasutan, ikastetxeak laguntzen die guztia kudeatzen.\nElkarlaneko bost pausoak\nGuztia kudeatzen laguntzeko bost pauso nagusi ematen dituzte elkarlanean: enpresaren diagnosi bat egiten dute; ahulezi, beharren edota hobekuntza aukerak antzematen dituzte; hobekuntzak egiteko aukerak batera garatzen dituzte; proiektuaren exekuzioa edota inplantatzea egiten laguntzen dute; eta emaitzen neurketa egiten dute.\nUrtero, Tolosaldea LHko Ikastetxe Integratuak 25 eta 30 lan kolaborazio inguru egiten ditu berrikuntzaren esparruan, eta gehienbat enpresa industrialetan aritzen da.\nLanen gehiengoa prototipoak garatuz, ekoizpenaren hobetzeko tekniken ezarpena eginez edo formakuntza eskainiz egiten da. Baita soldadura eta galdaragintza,mekanika, prozesu industrialak, mantentze industriala, elektrizitatea eta big data arloetan ere.\nKolaborazio adibide esanguratsuak\nCadinox. Kupearen soldagarritasuna.\nTeleadin. Tolosako Inmakulada ikastetxearekin batera, adineko pertsonen zaintzarako kamera bidezko urrutirako sistema.\nRL Conponents. Pieza baten berdiseinatzea, eta fabrikazio moduaren azterketa eta balizko\nPanelfisa. Sensore bitarteko bertako bulegoen isolatze monitorizatzea eta klimatizazio berria.\nTekener. Galdara baten injektorearen diseinu berria zenbait arazo eta matxurari aurre egin ahal\nEtenpuntuak. Eraikin baten\ndiseinu berriaren simulazioa 3D programa bidez, bezeroari erakusteko.\nBoinas Elosegui. Txapelak egiten laguntzeko tresneriaren diseinu eta eraikuntza.\nManitek. Hainbat pieza bereziren neurketa metrologikoak ardatz anitzeko makina bidez.\nArsuaga Bizikletak. Pieza berezi batzuen diseinu eta eraikuntza 3D inprimagailu bidez.


Jolasak eta dantzak - Ahotsak.eus\nJolasak eta dantzak <p>"Kinkinke", "labanderan" eta holako jolasak azaltzen ditu. Jaietan Aretxabaletako plazara joaten ziren dantzara. Soinujolea, jazbana edota gramola musika egoten ziren dantzatzeko.</p>\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ARR-068-006 kodeko bideoa nahi duzula aipatzea: ahotsak@ahotsak.eus\n"Kinkinke", "labanderan" eta holako jolasak azaltzen ditu. Jaietan Aretxabaletako plazara joaten ziren dantzara. Soinujolea, jazbana edota gramola musika egoten ziren dantzatzeko.\nGaia(k): Familia eta harremanak » Lagunartea eta familia » Gaztetako ibilerak , Familia eta harremanak » Lagunartea eta familia » Jolasak , Aisia » Jai-giroa » Erromeriak\n-Guk? Gauza asko eukitten ginttun guk. Gero, “kinkinke” be bai. Kinkiñek eitten zien egurrekin, kinkiñek eta sartu lurrien ta bat jo ta botaten ebenak irabazten eben ta holako gauzak. Asko izeten zien.\n-Horren izena zelan esan dozu?\n-“Kinkike”. Oseke egurra…\n-Egur trozotxuek, zorroztute eta sartzen zitxuzun lurrien.\n-Bai, bueno, jolasak ugeri izeten zien. Gero “labanderak” be bai. “Labandera” be bai. Aldatzak euzen lekuen ta. Bota potiaz ure ta hankiaz. Aurreku txipristindduaz. Goixen bota ure ta labandu itten zan ta hanka baten gaiñien jarri ta behera.\n-Ta hori zelan deitzen zan?\n-Oin bestela egoten die ba, txirritak eta ez dakitzu? Txirritak eta eukitten dittue umiek. Txirristak. Txirristak eta.\n-Ba guk eukitten ginttuen labanderak. Aldatzian jarri ta ure bota ta urik ez baeuen txixe ein eta beherutze.\n-Hanka baten gaiñien fango ziñien.\n-Hanka baten gañien, hanka baten gaiñien.\n- Ez dosku hondio iñok kontau, niri behintzet holako...\n-Guk eukitten ginttuen, bai. Eukitten ginttuen, eukitten ginttuen. Ta gero ba jaixetan ta gero […] jaixetan. Atxabaltara joaten gitzen gaztiek, Atxabaltara. Atxabaltan egoten zan gramolie, plazan. Gramolan jo ta alpargata danak muturrek apurtute hantxe. Hemendik oiñez faten giñen Atxabaltara. Ta gero egoten zien kanbixue, soiñue be bai, Juliana Zabal, soiñujolie. Bai, soiñujolie. Joten eben soiñue. Eta batzutan jazbana be bai, Felipe, zelan zan? Felipe Mondrauekue jazbanistie. Ai, oin ez naz akordauko abizena zelan zan. Felipe, hak be bai.\n-Jazbana joten eben.\n-Eta gero Felix be bai, Felix Aranzabal be bai, soiñue joten. Ta hareik kanbixau eitten euen ta gero gramolie ifintten euen. Danak aprobetxau biher ba.\n-Ta gramolan, gramolan, ze musika joten euen, dantza eittekue?\n-Bai, bai, trikitixak be bai, bai eta gramolie be bai. Ta bestela dantzan eittekuek be bai.\n-Eta ez zeben eukitten problemarik neskak abadiekin eta dantza eittiegaittik-eta?\n-Ez, gu, gure sasoireko apur bat baretute euezen.\n-Bai, gure sasoireko, baiña kasuik ez zotsaun eingo bestela be.\ngenero berdintasuna, oso gai zabala\nDantza lotua ere bekatu


«Haur eta Gazte Literatura itzultzen» - 2015 — EIZIE Elkartea\nGasteizko Letren Fakultatean, ekain amaierako hiru arratsaldetan egin zen ikastaroa, guztira hamabi orduz.\nAlderdi teorikoan, lehen egunean Haur eta Gazte literaturaren ezaugarriak aletu genituen, eta beste literatura motekin dituen harremanak ere bai. Bigarren saioan, berriz, itzulitako literaturaren nondik-norakoak, itzultzaileak nolako eta norainoko lizentziak hartu ohi dituen eta auzi horri buruzko proposamen berriak aztertu genituen, XX. mendean egindako zenbait itzulpenen adibideak baliaturik. Hirugarrenean, azkenik, alderantzizko itzulpena, autoitzulpena eta sasi-itzulpena hartu genituen hizpide.\nBeste alde batetik, hiru egunetan itzulpen praktika ugari egin ziren, testu laburren bitartez: haurrentzako narratiba, album ilustratuak eta poesia. Sorburu testu gehienak ingelesezkoak izan ziren.\nIkasleen parte hartze aktiboari esker, solasaldi interesgarriak izan genituen. Gainera, trebetasun eta irudimen handia erakutsi zuten hainbat itzulpen estrategia gauzatzeko orduan.\nManu Lopez Gaseni, irakaslea


entolsarmiento Archivos - EUSKALTALDEAK\nHasiera » DISKAK » entolsarmiento\nPosts Tagged: entolsarmiento\n2015eko urrian SONIDOXXI (Galar , Nafarroa) estudioan grabatua, nahastua eta masterizatua, Javi San Martinen eskutik. En Tol Sarmiento taldearen laugarren diskoa ikararik gabekoa da. Batez ere, hiru aldaketa nagusi agertuko dira. Aurrekoak baino motzagoa da, zazpi abestiko lana egin dute. Laburragoa eta biziagoa. Euskara hutsean landu dute laugarren diskoa. Alaitasuna galdu gabe, rock-eroagoa da, serioagoa […]


Urretxuko Udala - Berriak - Results from #396\nKultura - Gaztedia\nSatisfazio galdeketa - Banakako bisitariak\nSatisfazio galdeketa - Ikasleak\nSatisfazio galdeketa - Helduak taldean\n16 Abendua 2017\nIPEÑARRIETARREN LIBURUA AURKEZTUTA\n"Ipeñarrietarrak, austriarren zerbitzupeko leinua" liburua argitaratu da eta abenduaren 16an egin da aurkezpen ekitaldi herrikoia.\n13 Abendua 2017\nSanta Lutzi feria 2017: giro ezin hobea\nTradizioari jarraituz, giro ezin hobea izan zen aurten ere Santa Lutzi egunean. Asteazkena izanik eta hotza medio lehenengo orduetan bisitariak poliki poliki agertu ziren, baina eguerdierako dena lepo zegoen eta euriak atsedena hartu zuen feriaren mesederako. Ederrena frontoia ere bete egin zen goiz eta arratsaldean. Argazki rallyan ere parta hartze polita izan zen: 38 heldu eta 14 gaztetxo eta haur. Honen emaitza abenduaren 22ko sari banaketan jakingo dugu.\n07 Abendua 2017\nSanta Lutzi feria 2017: dena prest\n2017ko Santa Lutzi Feriaren xehetasun guztiak hemen aurkituko dituzue. Erdi arotik datorkigun feria erabat gaurkotuta dator Urretxu eta Zumarragaren arteko lankidetza medio.\n05 Abendua 2017\n2018 Abonatu kirol txartela berritzea\nUrtarrilaren 1etik aurrera 2018. urterako Kirol Txartela berritzeko prozedura jarriko da martxan, eta Kirol Txartela ateratzera eta ematen dizkizun abantaila guztiez gozatzera animatzen zaitugu.\n04 Abendua 2017\nEskuratu zure argindar kontsumoaren datuak eta murriztu zure kontsumoa!\nDatorren abenduaren 19an herritarrei zuzendutako “Gipuzkoa Argitu” tailera egingo da Urretxuko KZGunean.\nUrretxun egingo den tailerrak norberak bere kontsumo datuak ezagutzea du helburu (zenbat kontsumitu duen edo noiz izan duen kontsumo mailarik altuena). Ezagutza horren bitartez kontsumo hori murriztu ahalko du, aplikatzen zaigun tarifa egokituz eta kontratatuta duen potentzia egokia den edo ez ikusiz.\n01 Abendua 2017\nTRAPERA bertan behera\nGaurko elurtea eta biharko eguraldi iragarpena ikusi ondoren, Urretxuko Udalak bihar goizean Gernikako Arbola plazan ospatzekoa zen Trapera merkatu soziala bertan behera uztea erabaki du.\n30 Azaroa 2017\nMintzodromoa udaletxeko atarian\nAbenduaren 3an Euskararen Nazioarteko Eguna dela eta, Urretxu eta Zumarragako VII. Mintzodromoa egingo da abenduaren 2an, larunbata, bi udalek udal euskaltegiaren laguntzaz antolatuta.\n11 Azaroa 2017\nGabonetako XXIX idazlan eta krisma lehiaketak 2017\nUrteroko moduan Urretxu eta Zumarragako udalek haurrentzako Gabonetako Lehiaketak antolatu dituzte. Lanak abenduaren 1a bitartean aurkeztu daitezke. Sari banaketa, abenduaren 22an izango da. Hona hemen informazio guztia.\nSan Martin zozketa 2017\nAurten ere oso giro onean ospatu zen San Martin Jaia. Musika, dantza, jolasak, odolki dastaketa... Eta ospakizunen barruan, urteroko moduan, 2 urdaiazpikoen zozketa egin zen.\nHauek izan ziren zenbaki irabazleak: 656 eta 720. ZORIONAK!\nNabigatzen jarraituz gero, onartu egiten duzu gure cookie politika.\tInformazio gehiago


KZguneak irekitzen ditu ateak\nKontsultatu zein zentro dauden erabilgarri eta nola gozatu gure aurrez aurreko zerbitzuez.\nKZgunea urrutitik, inoiz baino gertuago\nAholkularitza, formakuntza, hitzaldiak... Etxetik irten beharrik gabe. Zeren zain zaude?\nJarraitu KZgunearekin etxetik\nArlo teknologikaren inguruko zure zalantzak posta elektronikoz edo telefonoz erantzungo dizkizugu.\nGure aurrez aurreko ikastaroak egokitzen ditugu herritarrak bideokonferentzia bidez trebatzeko.\nMurgil zaitez teknologia berrien munduan, gure hitzaldien bitartez. Horretarako, astero hitzaldiak egingo ditugu YouTubeko gure kanalean.\nForma zaitez etxean, gure hezitzaileen laguntzarekin; 24 orduan eskura izango duzu gure formakuntza-plataforma.\nAndroid-en mantentze-lanak. Luzatu zure gailuaren bizitza. Argazkiei ukituak eman zure Smartphonearekin Atera argazkiak une bakoitzerako zure Smartphonearekin Canva. Ikasi diseinatzen Editatu bideoak zure Smartphonearekin Egon zaitez aktibo Google Fit eta Wikilocekin Eman lehenengo pausoak argazki ukituan GIMPekin Enplegua bilatzeko aplikazioak Erosketa eta ordainketa segurua Interneten Facebook zure Smartphonean Facebook. Konektatu lagun eta senideekin Family Link. Urrunetik babestu Androiden gailuak. Garraio publikoa zure Smartphonean Gmail. Posta-elektronikoa baino gehiago Google Aplikazioak zure Smartphonean Google Argazkiak. Antolatu hodeian zure argazki guztiak Google Calendar. Zure denboraren kudeaketa hobetu Google Drive. Bildu eta partekatu zure artxiboak Google Maps. Zure ibilbiderik onena arakatu eta aukeratu Google Traductor. Testuak eta web orriak itzuli Informatika hodeian. Ezagutu zer den hodeia Instagram. Partekatu zure argazki eta bideo onenak Irun Txartela Kudeatu zaitez Google aplikazioekin LibreOffice Calc. Zure kalkulu orriak sortu LibreOffice Impress. Zure aurkezpenak sortu LibreOffice Writer. Zure testu dokumentuak sortu Mekanografia. Ikasi hutsetik Musika aplikazioak zure Smartphonean Ofimatika tresnak - LibreOffice Oinarrizko Interneta. Nabigatzen eta posta elektronikoak bidaltzen ikasi Online izapideak Osakidetzarekin PC, teklatua eta sagua hasieratik nola erabili ikas ezazu Pocket. Interneten dagoen onenarekin gera zaitez Programa informatiko onenak jaitsi Smartphoneak eta tabletak. Zure Android gailua erabiltzen ikasi Sortu bideoak zure gustukoen irudiekin Tramiteak online Errenteriako Udalarekin Twitter zure Smartphonean WhatsApp. Bat-bateko mezularitza zure Smartphonean YouTube. Bideoak ikustea baino gehiago Zibersegurtasuna eta pribatutasuna sarean Zure bidaia planifikatu Zure egunerokotasuna hobetuko duten aplikazioak APP Inventor. Sortu zure APPak Android Sistema Eragilea Dropbox. Gorde zure artxiboak hodeian Erabili profesionalki Google aplikazioak Erosketa eta salmenta seguruak Internet bidez Facebook. Egunerokotasuna partekatu Google Data Studio. Zure datuak aztertu Ikas ezazu Shot Cut-ekin bideoak ukitzen Instagram, argazkiak atera eta partekatu zure unerik onenak Komunikazio ez-presentzialerako tresnak Lan-bilaketa Interneten Lehenengo pausoak marketing digitalean Marka pertsonala eta LinkedIn Ofimatika aurreratua. LibreOffice Ofimatika orokorra. LibreOffice Pinterest. Zure inspirazio-iturria Sare sozialak. Facebook, Twitter eta YouTube Sortu zure e-mail marketing kanpainak Twitter. Momentuan momentuko informazioa Wikiloc. Sortu eta partekatu zure kanpoko ekintzen ibilbideak Wordpress. Zure webgunea sortu Zibersegurtasuna. Arriskuak, zaurgarritasunak eta mehatxuak Zure argazkiei etekinik handiena atera GIMPekin Android sekreturik gabe Azken gailu teknologikoak ezagutu Erosi etxetik irten gabe Ezagutu 3D inprimatzeak dituen aukerak Ezagutu Streaming plataformak Gauzen Interneta Heziketa eta segurtasuna Interneten Murgildu errealitate birtual eta areagotuan Zure Smartphonea prest izan Zure diru-zorroa Smartphonean Zure ordenagailua birus eta bestelako mehatxuetatik babestu\nIkas ezazu Shot Cut-ekin bideoak ukitzen\nUrrunekoa - 40 ordu\nKomunikazio ez-presentzialerako tresnak\nUrrunekoa - 4 ordu\nEzagutu Streaming plataformak\nFamily Link. Urrunetik babestu Androiden...\nAndroid-en mantentze-lanak. Luzatu zure...\nGarraio publikoa zure Smartphonean\nTwitter. Momentuan momentuko informazioa\nEman lehenengo pausoak argazki ukituan...\nAurrez aurrekoa - 16 ordu


Barnekoari argazkiak egitea | Begira Photo Festival\nBarnekoari argazkiak egitea\nHitzaldia: Barnekoari argazkiak egitea\nRous Boisier eta Goiuri Aldekoa-Otalora\nEkainak 17, 19:00 | Arte eta Historia Museoa\nAutore bien ibilbidea argazkigintzarekin duten esperientzian barrena. Erakusketa-espazio partekatuko dute Arte eta Historia Museoan honako lanekin: Rous Boisier-en Pérdida eta Goiuri Aldekoa-Otalararen Bosnian Déjà Vu.\nRous Boisier (Temuco, Chile, 1985) Ikus-entzunezko Komunikazioko titulua atera zuen 2011n Temucoko unibertsitatean eta, urte berean, argazkigintzan diplomatu zen Chileko Santiagoko Unibertsitate Katoliko Pontifikalean. Laburmetraietan eta dokumentaletan lan egin du. 2013an Kultura eta Arteetako Kontseilu nazionaleko ikus-entzunezkoak sustatzeko Funtsaren (CNCA) beka bat eman zioten San Antonio de los Baños-eko (Kuba) Zine Eskolako zimena dokumentalaren tailerrean parte hartzeko. 2012 eta 2013an CNCAk Argazkiaren Egunean antolatutako tailerretan parte hartu zuen nazioarteko eta nazio mailako argazkilariekin, eta erakusketa kolektiboetan ere parte hartu zuen, herrialde, nazio eta nazioarteko mailakoetan. Gaur egun argazkilaritza-proiektu berria garatzen ari da eta film-dokumental bat egiten.\nGoiuri Aldekoa-Otalora (Durango, Bizkaia,1972) Diseinu Grafikoa ikasi zuen Huescako Arte eta Lanbide eskolan argazkigintzan espezialduaz; horrez gain, Oscar Molina, Jose Luis Bravo eta Gabriel Brau argazkilari profesionalak izan ditu maisu. Zazpi urtez Eraz-Anboto astekariko argazkilaria izan zen, Segun Lazkanoren gidaritzapean; denbora tarte horretan, hainbat aldizkaritarako erreportajeak egin zituen, eta “Gustura idatziz” Irune Ibarrak idatzitako liburuaren argazkiak eta ilustrazioak ere egin zituen (Ibaizabal argitaletxea, 2000). Hainbat erakusketa egin ditu, besteak beste, “Rtratuek” – emakume argazkilarien ikuspegi pertsonalari buruzko erakusketa kolektiboa, Durangoko arte eta historia museoan-, edo “Zaldiak” –zaldiei ateratako irudiekin osatutako bakarkako erakusketa-. Horrekin batera, hainbat talde eta erakunderentzat kolaborazio lanak egin ditu, tartean, Emakunde emakumearen euskal institutuarentzat eta 10 por 15 arte garaikideari buruzko fanzine elektronikoarentzat. Bere azken lanen artean, Erramun Martikorenaren diskoko argazkiak (Elkar) eta “Begira photofestival 2013” erakusketa kolektiboa daude. Photographic Project emakume argazkilarien taldeko kide ohia da, eta egun, argazkilari lana ikus-entzuneko produkzio lanarekin tartekatzen du.


Rafael Carriet: "Arte martzialen baloreek bullying-aren aurka borrokatzeko balio dute" - Debagoiena - Goiena.eus\nRafael Carriet: "Arte martzialen baloreek bullying-aren aurka borrokatzeko balio dute"\nJosu Bilbao 2016-04-08 08:57\nEskoriatzarrak hitzaldia eskainiko du kultura etxean. Gaur izango da, 18:00etan, eta nahi duenak aukera izango du bertara joan eta arte martzialek bullying-aren aurka egiteko duten balioa ezagutzeko.\nZer ekarpen egin diezaiokete arte martzialek bullying-ari?\nBullying-aren kontua, zoritxarrez, egunerokoan dugun zerbait da, eta ikasle batzuek sufritzen dute. Guk arte martzialek gaitz hau borrokatzeko zer ekar dezaketen aztertu dugu. Ditugun baloreak, eta arte martzialetan dabiltzan gazteak zer baloreetan hezten diren, hain zuzen ere. Biktimak badira, aurre egin ahal izateko, eta ikusleak badira, erasotzaileen edo bullying horretan parte hartzen dutenen jarrera gaitzesteko.\nHezkuntza pauta batzuk ematea da helburua. Kolektibo baten egongo dira, eta egiten diren aktibitateak, fisikoak izango dira, borroka ardatz izanik, baina abusatzearen beharrik ez dagoela ere erakutsiko die era berean.\nHerritar guztiei zuzenduta dago hitzaldia. Ikuspuntu orokor batetik begiratu behar dugu. Gurasoei etxean izan dezaketena hobeto ikusteko balio ahal izango die eta arazoak izan ditzaketenei nora eta nola zuzentzeko balioko die. Beraz, guztiendako moduko hitzaldia izango da.\nAurretik ere hitzaldiak eman dituzu gai honekin loturik. Entzuleek parte hartzen dute?\nEgia esateko beste bi alditan hitzaldi hau emateko aukera izan dut, eta ez zen talde handi bat gerturatu. Hala ere, interes handia erakusten du jendeak, ikuspegi berria delako. Arte martzialak beti identifikatu dira alde agresiboarekin, baina ezjakintasun handia dago. Eta beste aktibitate batzuei egin diezaioketen onurak ere baditu.\nKenpoan maisua zara, baina arte martzialak orokorrean aipatzen dituzu hitzaldietan...\nBai, nik kenpoa egiten dut, baina beste batzuk ere jorratu ditut, eta edozein arte martzialek errespetua lantzen dute, batez ere. Adibide moduan, beti agur batekin hasten da borroka, eta beste agur batekin bukatzen da. Ditugun baloreak, eta bizitzari aurre egiteko modu honek, beraz, bullying-aren aurka borrokatzeko balio digu.


Vitoria-Gasteizko Udalaren web-orria - Udalbatza\nEguna: 2020/02/21, hasiera ordua: 09:00\nUdalbatza 2020/02/21(e)an egin da\nAkta erabilgarri dago (onespen-data: 2020/04/24)\nBehin betiko onespena ematea Gasteizko HAPOko Jundiz mendebaldeko 21. sektoreko plan partzialaren 6. aldakuntzari.\nBehin betiko onestea Gasteizko Hiri Antolamenduko Plan Orokorraren egiturazko xedapen-aldaketa, zein garraio eta komunikazioko sistema orokorrean Autobus Elektriko Adimentsuaren (BEA) nasak eta alboetako espaloiak edonorentzat irisgarri izan daitezen behar den zoru-zerrenda gehitzeari buruzkoa baita.\nBehin betiko onestea Gasteizko Hiri Antolamenduko Plan Orokorraren egiturazko xedapen aldaketa, garai bateko Salburua 7. sektoreko T lursail tertziarioa berdegune gisa birkalifikatzeko eta garai bateko Ibaialde 11. sektoreko lursail tertziarioa handitzeko.\nBehin betiko onespena ematea Arabako Teknologia Parkeko B sektoreko PTI-1 eremuaren xedapen azterketaren bigarren aldakuntzari.\nGasteizko udalerriko Hiri Antolamenduko Plan Orokorraren egiturazko xedapen-aldaketaren hasierako onespena onestea, zein “Jose Mardones” 4. BBPBaren barruan 4. gauzatze unitatea garatzeko baita.\nHasierako onespena ematea Gasteizko Hiri Antolamenduko Plan Orokorrean ostatu-erabilera tertziarioa (turismo erabilerarako etxebizitzak eta etxebizitza partikularretako erabilera turistikorako logelak) arautzearekin lotuta egin nahi den egiturazko xedapen-aldaketari.\nOGASUNAREN ETA HERRITARREN PARTAIDETZAREN, GARDENTASUNAREN ETA GIZARTE ETXEEN BATZORDEA\nGasteizko Udalak TUVISA —Gasteizko Hiri Garraioak SA— merkataritza-sozietateari —IFZ: A-01005230— abala ematea, bederatziehun eta hogeita hamabi mila laurehun eta berrogeita sei euro eta berrogeita hamazazpi zentimoko (932.446,57 euro) mailegu-eragiketa bat kontratatzeko.\nKlimaren eta energiaren aldeko alkateen itunari atxikitzea, 2030eko epemugarako konpromiso berriak hartuz.\nURIBENOGALES AUZO-ELKARTEAREN MOZIOA, garraio publikoaren hobekuntzaz..\nELKARREKIN VITORIA-GASTEIZ TALDEAREN MOZIOA, larrialdi klimatikoaren aurrean tresnak ebaluatu eta garatzeaz.\nPP TALDEAREN MOZIOA, autobus elektriko adimentsuaren proiektuari buruzko ingurumen-azterlana egin dadila eskatzeaz. .\nEH BILDU GASTEIZ TALDEAREN MOZIOA, gehieneko alokairu-prezioak mugatzeaz.\nPP TALDEAREN MOZIOA, adinekoei eta haiek zaintzen dituzten familiei etxean laguntzeko zerbitzuan murrizketarik ez egiteko eta finantzaketa bermatzeko Gasteizko Udalaren konpromisoaz.\nEH BILDU GASTEIZ TALDEAREN MOZIOA, Aldaialde HLHIko obrak hasi ahal izateaz. .\nPP TALDEAREN MOZIOA, Gardelegi Zaldibarko zabortegiko hondakinak jasotzeko eskaintzeaz.\nELKARREKIN VITORIA-GASTEIZ TALDEAREN MOZIOA, merkataritzaren eta zerbitzu pertsonalen alorretako enpresa txikiak ezarri eta modernizatzeko laguntza ekonomikoez.\nEH BILDU GASTEIZ TALDEAREN MOZIOA, Udalaren gastu arrunta aztertzeko batzorde txostengilea eratu dadila eskatzeko.\nAlkatearen dekretuen eta zinegotzi ordezkarien ebazpenen zerrenda (urtarrilean emandakoak), baita zerbitzuek atzerapenez igorritakoak ere.\nIgor Salazar Ochoa (PSE-EE) jauna zinegotzi karguaz jabetzea.\n2020ko otsailaren 17an\nUDALBATZAREN BEHIN BEHINEKO IDAZKARI NAGUSIA\nUdalbatzaren Osoko Bilkura Egutegia


Vietato Pensare | PREST! aldizkaria\nMusika, vietato pensare\nIn Uncategorized on martxoa 5, 2012 at 4:35 pm\nAldarrikapenez beterik dator Vietato Pensare punk-rock taldearen lehenengo lana. Maketa argitaratu berri dute, Interneten zein formatu fisikoan, eta kanta berriak prestatzen ari dira kontzertuak emateko asmoarekin.\nJim Morrisonek esan zuen bezala “Debekatzea debekatuta dago. Askatasuna debeku batekin hasten da”. Era berean, Vietato Pensareren maketan askatasunaren aldarria debeku batekin hasten da, pentsatzearen debekuarekin alegia. Gorliz eta Bilbo artean sortutako punk-rock talde hau bost lagunek osatzen dute: Irantzu (ahotsa eta koroak) eta Gaizka (gitarra) gazte deustuarrak, Josu (ahotsa), Javi (bateria) eta Unai (baxua). Vietato Pensare taldearen historia duela zazpi urte hasi zen, Gorlizeko jaietan. Unaik aurreztutako ez zeukan argi aurreztutako diru batekin zer egin eta Gaizkak baxu bat erostea proposatu zion.\nMusikaren munduan hasiberriak izan arren punk-rockari gogotsu ekin zion Gorlizeko koadrilak. Abeslariaren tokia Josuk hartu zuen eta hurrengo erronka bateria jolea bilatzea izan zen. “Bateria bat lortzea izan da gure traba nagusia” dio Gaizka Loroñok. Gaur eguneko bateria, Javi, orain dela bi urte hasi zen Vietato Pensaren eta orduz geroztik ahots berri bat fitxatu egin dute, Irantzu Karral deustuarra hain zuzen ere. Gaizkak aspaldidanik nahi zuen Irantzu taldean parte hartzea baina kanpoan ikasten zebilen. Emakumezko ahotsa Vietato Pensareren lehenengo maketan sartzea posible bihurtu zen joan den urtean Irantzuren itzulerarekin eta hemendik aurrera Josu eta Irantzuren ahotsak tartekatzea da taldearen asmoa.\nVietato Pensareko taldekideek denetarik entzuten dute, hala nola, punk, ska, heavy, rock… Gustu musikal ezberdinak izan arren ondo moldatzen dira eta taldearen estiloa ondo definituta dute: punk-rock soila. Taldearen erreferente musikalen artean Gaizkak klasiko bi azpimarratzen ditu: Reincidentes eta La Polla Records. Musika talde berriagoak ere gustuko ditu Gaizkak (Ze Esatek? eta Hesian, esaterako).\nGrabazioa euskal musikan ibilbide oparoa duen Kike Moraren (Kepa Junkera, Korrontzi) eskutik egin da eta fisikoki bost eurotan erosi daiteke edo Internetetik dohainik deskargatu bertsio digitalean. Modu batean edo bestean eskuratuta, bost abestiz osatuta dago eta Laugarren Kukutza da maketa zabaltzen duen lehena. Gaizkak Errekaldeko gaztetxearen desalojoa eta eraispena gertatu zen aste berean kanta idatzi zuen eta, hurrengo asterako, guztiz amaitzea lortu zuten. Korrika batean egin behar izan zuten, maketa grabatzeko prest baitzegoen. Kanta honekin estreinatu da Irantzu Karral ahotsetan eta jendearen harrera oso ona izan da: Youtubera igo eta aparra bezala igo ziren bisitak, denbora gutxitan mila baino gehiago izan zituen Laugarren Kukutzak.\nFormatu fisikoari begirada bat botata, Guillermo Urkijo argazkilariak egindako diseinua eta argazkiak azpimarratu daitezke. Gainera, Urkijok lan handia egin du Vietato Pensareren promozioan, taldearen webgunea diseinatuz eta gizarte sareeak kudeatuz.\nKontzertuak eta kanta berriak\nIrantzuren sarrerak erregistroarekin jokatzeko aukera eman die Vietato Pensareko lagunei. Gaizkak argi dauka, kanta berriak prestatu nahi dituzte, ordubete inguruko materiala lortzearren eta kontzertuak ematen hasteko. Zuzenekoetan aritzeko irrikan daude, sinesgaitza dirudien arren, zazpi urtetan kontzertu bakarra eman baitute. Kontzertuen lehortea ez du aukera faltak eragin, zailtasun pertsonalek baizik. Udan zehar kontzertuak emateko asmoa dute eta, momentuz, Tas-Tas irratian akustiko txiki bat eskaintzeko aukera izan dute otsailaren amaieran egin dieten elkarrizketan. http://www.vietatopensare.tk/\nTestua: Jon Antolin / Argazkiak: Guillermo Urkijo\n« Before Inkesta: Zer deritzozu Eskoziak independentzia-erreferenduma egiteari? martxoa 5, 2012\nAfterKaleko begirada martxoa 5, 2012 »


Txinako Neurrira egindako CNC Mekanizazioko Piezen Zerbitzuaren fabrika eta hornitzaileak | BASILEA\nMin. Eskaera kopurua:Min. 1 Pieza / Pieza.\nHornidura gaitasuna: 1000-50000 Pieza Hileko.\nBiratzeko gaitasuna: φ1 ~ φ400 * 1500mm.\nFresatzeko gaitasuna: 1500 * 1000 * 800mm.\nTolerantzia: 0,001-0,01 mm, hau ere pertsonaliza daiteke.\nZakartasuna: Ra0.4, Ra0.8, Ra1.6, Ra3.2, Ra6.3, etab., Bezeroen eskaeraren arabera.\nProzesu mota: Torneaketa, Fresaketa, Zulaketa, Artezketa, Leuntzea, WEDM Ebaketa, Laser Grabatua, etab.\nIkuskapen gailuak: Mitutoyo Test gailuak, CMM, proiektorea, neurgailuak, arauak, etab.\nGainazalen tratamendua: Oxidoen iluntzea, leuntzea, karburatzea, anodizatzea, kromatua / zinka / nikela, harea leherketak, laser bidezko grabatua, tratamendu termikoa, hauts estaldura, etab.\nNeurrira egindako CNC mekanizazioko piezak\nPiezak mekanikoki prozesatzeko teknologiak piezaren neurriak edo propietateak ekipo mekaniko baten bidez aldatzeko prozesua aipatzen du. Prozesatzeko moduaren ezberdintasunaren arabera, ebaketa eta presio prozesaketan bana daiteke.\nPiezak mekanikoki prozesatzeko metodoak honako hauek dira: torneaketa, fresaketa, leuntzea, txertatzea, ehotzea, zulaketa, mandrinatzea, puntzonatzea, zerratzea eta beste metodo batzuk. Halaber, hari ebaketa, galdaketa, forjaketa, elektro-korrosioa, hautsen prozesamendua, galvanizazioa eta tratamendu termikoa eta abar ere sar daitezke.\nTornu bertikaleko makina eta tornu horizontaleko makina daude; ekipamendu berriek CNC tornu makina dute, batez ere gorputz birakaria prozesatzen dute;\nFresatze bertikala eta fresaketa horizontala daude; ekipo berriek CNC fresaketa dute, CNC mekanizazio zentroa ere deitua, batez ere prozesuaren zirrikitua eta forma planoaren eremua. Noski, bi ardatz edo hiru ardatzeko CNC mekanizazio zentroa duen ganbara ere prozesatu dezake.\nBatez ere prozesuaren forma planoaren azalera. Egoera normaletan, gainazalaren zimurtasuna ez da fresatzeko makina baino handiagoa;\nLautada bertikal gisa uler daiteke, zirkulu arku osatua ez den prozesatzeko egokia.\nPlanoen artezketa, artezketa zirkularra, barruko zuloen artezketa eta erreminta artezketa daude. Zehaztasun handiko gainazalaren prozesamendua, piezaren gainazalaren zimurtasuna bereziki handia da;\nNormalean, zuloen prozesamendua da.\nTresna edo pala aspergarrien bidez zulo aspergarria da batez ere, baita diametro handiko, doitasun handiko zuloaren eta piezaren forma handiagoaren prozesamendua ere.\nBatez ere puntzonatzeko makinaren bidez moldeatzea da, eta horrek zulo biribil edo berezi bat zulatu dezake.\n9. Ebaketa eta zerraketa:\nZerra egiteko makinaren bidez ebakitzen ari da batez ere materiala, maiz estalketa prozesuan erabiltzen dena.\nEdozein makina pieza zehatz ugariz osatuta dago, piezak mekanizatu gabe, makina osatu gabe dago. Hori da mekanizazioko piezek industria mekanikoan duten paperik garrantzitsuena.\nAutomatizazioaren garapenarekin batera, prozesatze mekanikoko teknologia ere etengabeko eboluzioaren norabidea automatizatzen hasi da, etorkizuneko gizartearen garapenean zeregin garrantzitsua izan behar du, badakizu, prozesu mekanikoaren indarra ekonomia nazionalaren garapena da. BMTn, teknologia oso ondo aplikatzen dugu, gure bezeroei pieza mekanizaturik onenak eskaintzeko. Zerbait behar izanez gero, jarri gurekin harremanetan berehala.\nPlaka hodia 1\nPlaka hodia 2\nEgin ditugun Beste Produktuak\nAurreko: CNC mekanizazioko pieza metalikoak\nHurrengoa: Txina pertsonalizatutako altzairu herdoilgaitzezko CNC mekanizazioko zehaztasun makineriaren piezak\nCNC mekanizatutako piezak\nCNC Zehaztasuneko Mekanizazioko Piezak\nDoitasun handiko piezak\nZehaztasun CNC piezak\nCNC fresatzeko makinaren osagaiak\nDoitasun handiko plastikozko CNC mekanizazioa\nAltzairu Herdoilgaitza Zehaztutako CNC Mekanizazioa\nPieza mekanikoen mekanizazioa\nCNC mekanizatutako zerbitzu pertsonalizatua, CNC pieza txikien mekanizazioa, Altzairu Herdoilgaitzezko CNC Mekanizazioko Piezak, Aluminiozko pertsonalizatutako CNC mekanizazioko piezak, Doitasunezko mekanizazioa, Zehaztasunezko mekanizazioko piezak,


GAUR8 - Diziplinak eta emakume izanak jarritako trabak gainditzea, euren marka hoberena\nGOI-MAILAKO KIROLARIAK - Diziplinak eta emakume izanak jarritako trabak gainditzea, euren marka hoberena\nGozatu egiten dute kirolarekin eta hori euren hitzetako bakoitzean nabarmentzen zaie. Goi-mailan aritzea lehen pertsonan ezagutu dute, haren zirrara eta baita zailtasunak ere. Kiroletik bertatik etorritakoak hesi batzuk, emakume izanak ekarritakoak besteak. Kirolarekiko grinak lagundu die guztiak gainditzen, «gainerakoan ez duzu biderik egiten».\n«Hain da handia gutariko bakoitzak kirolareriko sentitzen dugun pasioa, jarritako oztopo guztiak jakin ditugula gainditzen. Zailtasun bat duzunero kirola uztea pentsatzen hasten bazara, bidean geratzen zara», hala mintzatu zen Leire Olaberria txirrindularia Emakundek antolatu dituen Emakumea Goi Mailako Kirolean III. Jardunaldietan. Mahaiaren bueltan eserita zeuden baieztapen hau berretsiz Naroa Agirre pertiga-jauziko atleta, Maider Unda borrokalaria eta Tania Lamarca gimnasta ohia. Laurek euren kirol hastapenetatik hasi eta goi mailako kirolera iritsi bitartean izandako zailtasunak hartu zituzten ahotan, bai eta behin goi-mailara iritsita ere gainditu beharreko trabak eta, noski, bai eta maila horretan bizitutako sentsazio eta poztasunak.\nKirolarekiko grina erakutsi zuten laurek. Olaberriak, Agirre k eta Undak, oraindik orain, goi-mailan aritzearen zirrararekin bizi dute hura; Lamarcak aspaldi utzi zuen gimnasia erritmikoaren goi-maila, baina ordurako, 16 urterekin jada, lepoan jantzia zuen Olinpiar Jokoetako urrezko domina. «Maila pertsonalean hark izugarrizko balioa izan zuen niretzat; une hartan uste nuen, gainera, zerbaitetarako balio izango zuela dominak; hura lortu zuten gainerako kirolari guztien pare jartzen ninduen», aitortu zuen. Ondoren, hala ere, Estatu espainoleko taldetik kanporatu zuten eta «gimnasian aritzen den norbaitek talde nazionaletik kanpo ez du zer eginik». Goiz utzi zuen, beraz, goi mailako kirola.\nTania Lamarcaren esperientzia hasieratik da bestelakoa, kirolaren aukeraketatik bertatik. Gimnasia erritmikoan neskak dira nagusi; izatez, ia bakarrak dira, mutilak gutxinaka ari dira-eta kirol disziplina honetara gerturatzen, besteak beste, neskei eta mutilei egozten zaizkien estereotipoak direla tarteko. «Nire ikastetxean kirol eskaintza handirik ez zegoen, neskek gimnasia besterik ezin genuen egin ia», aitortu zuen Lamarcak. Gainerakoek ere baieztapen hau berretsi zuten, aukera eskasa zela eurak haurrak zirenean.\nUrte batzuk pasatu dira ordutik eta egoera aldatu da, ordea. Gaur egun, neska mutilei egiten zaien kirol eskaintza zabalagoa eta anitzagoa da. Hala ere, horretan lanean jarraitu behar dela nabarmendu zuten, «oinarri-oinarrizkoa baita neskak kirolera lotu daitezen», hautuen artean erabat asebeteko dituen diziplina aukeratzeko aukera ematea.\nJardunaldien atarikoan, Blanca Urgell Kultura sailburuak ere ideia bera nabarmendu zuen: «Oinarrizkoa da administrazio publikoek kirol arloan berdintasuna egon dadin eta emakumeen kirol praktika handitzeko lan egitea, maskulinizatuak dauden kirol praktiketan emakumeen parte hartzea handitzeko aukera emanda», adierazi zuen.\nGainera, nerabezaro garaian, neskek kirola uztea ekiditeko modu bat izan daiteke, gertaera hori oso ohikoa baita, bai eta kirol arlotik kanpora ere berdintasunaren aldeko urratsak ematekoa ere. Izan ere, Maria Silvestre Emakundeko zuzendariak aitortu bezala, kirolean berdintasunaren alde egiteak, beste arlo askotan berdintasunaren alde egitea dakar, hedabideen alorrean duen eraginagatik, eta, batez ere, ereduak sortzerakoan duen zeresanagatik. «Goi mailan aritzen diren kirolarien erreferente sozialak sortzea oinarrizko da berdintasunaren eta gizon eta emakumeen aukera berdintasunaren alde lan egiteko», azaldu zuen.\nEskaintzaz gainera, neskatoak kirolari lotzeko, hastapenetan entrenatzaile gisa dituzten pertsonen grina ere ezinbestekotzat jo zuten mahai inguruan parte hartu zuten kirolariek «Ikasgai batzuekin bezala gertatzen da; batzuk gustuako dituzu, eta beste batzuk, gutxiago; gustuku ez duzuna baina irakasle gogotsu eta on batek ematen badizu, jarrera onez hartzen duzu. Kirolarekin gauza bera gertatzen da; pasioa trasmititzen dakien entrenatzaileak edonor lotu dezake kirolera», mintzatu zen Olaberria. Izatez, entrenatzaileek, inguruan duzun jendeak, lagun taldeak; kirol ibilbidean makina bat lagunek dute zeresana.\nEta ereduak izateak? Kasurik gehienetan erreferentzia gisa hartu zuten emakume kirolaririk ez dutela izan aitortu zuten laurek. Hala ere, erreferenteak izatearen garrantzia nabarmendu nahi izan zuten. «Haur guztiek nahi dute Messi edo Ronaldo izan. Zergatik? Haiek dira eta han eta hemen ikusten dituztenak, erreferentetzat hartzen dituztenak. Inork ez du Naroa edo Tania izatearekin amesten, ordea», azaldu zuen Lamarcak. Horrek noski, zeresana du neska-mutilek egiten duten kirol aukeraketarekin, bai eta batzuek eta besteek kirola sentitu eta bizitzeko duten moduarekin ere.\nDiziplina batzuek eta besteek bizi duten egoeraren gainean ere jarri nahi izan zuten arreta. Nabarmendu zutenez, zenbait kirolek, futbolak, saskibalioak eta tenisak kasu, nagusitasun oso hartzen dute urtean zehar. Hala ere, aurtengo udan jokatu diren Olinpiar Jokoak ahotan hartu, eta makina bat diziplinetan izandako audientziak nabarmendu nahi izan zituzten. «Jende askok, nahiz eta kirolak ia ez ezagutu, edozer ikusten dute. Dena den, jokoak amaitu ondoren, akabo, berriz ere, futbola, saskibaloi apur bat eta tenisa ikusten ditugu berriro guztiok», aipatu zuen Agirrek. Arlo horretan hedabideetan aniztasun gehiago izatea komenigarria litzatekeela iritzi zioten, emakume kirolarientzat eta kirolarentzat oro har.\nIkusgarriago egiteak, izan ere, agian baliabideak lortzeko erraztasun gehiago emango lizkieteke emakume kirolariei. Sosen gaiari helduta, deigarria gertatu zen Maider Unda borrokalariaren kasua. Bere kirol ibilbidearen hasieran lehiaketa askotan parte hartzeko aukerarik ez zuen, besteak beste, askorik ez zegoelako. Behin antolatzen hasi zirenean, ordea, haietara joateko ere zailtasunak izan zituen, bere poltsikutik ordaindu behar izaten baitzituen bidaiak eta egonaldiak. «Egoera borroka librea kirol olinpiko izango zela erabakitzean etorri zen. Orduan minimoak lortu ahal izateko txapelketetarako laguntzak ematen hasi zitzaizkidan, ordura arte ezertxo ere ez», azaldu zuen.\nBabesle pribatuak lortzeko aukeraren gainean ikusleek galdegin zioten. Zailtasunak ikusten dituzte horretan, eta hori euren esanetan, estu estuan dago lotua, zenbait disziplinari eta haietan aritzen diren emakumeei bereziki eskaintzen zaien arreta eskasarekin.\nKirol arloan, berriz, entrenamenduetan kide dituzten gizonen aurrean errespetua «irabaztea» egokizu zaiei: «Ni pistako txirridularitzan hasi eta hiru hilabetera Espainiako Txapelketara joan nintzen eta hiru domina irabazi nituen. Asko pentsarazi zidan hark. Izan ere, nire ustez, ez nintzen hainbeste domina jasotzeko moduko txirrindulari ona. Nire kideak esan zidaten ez kontuan hartzeko nesken kasuan oso erraza zela hori», kontatu zuen.\nOndoren, baina, eskarmentua hartu eta nazioarteko mailan lehiatzen hastean, bere lana askoz ere errekonozituago sentitu duela adierazi zuen: «Eurekin abiatu eta haiek gogor egin eta zuk jarraitzen badiezu euren errespetua irabazten duzu; alde batetik bestera pasatzen zara, itsusiak jasatetik oso estimatua eta zaindua sentitzera».\nOro har, baina gizonen aurrean baino, momentu askotan besteen aurrean erakusteko premia sentitu dutela aitortu zuten.\nAmatasuna da goi-mailako kirolean aritzen diren emakumeek eta ama izan nahi dutenek gizonengandik desberdin bizi duten esperientzia. Haurdunaldiko hilabete batzuetan kirola utzi beharrean izaten dira ama izatea erabakitzen duten kirolariek, baina zailtasunak haurdunalditik haratago ere topatzen dituzte.\nArlo horretan, aurrerapausoak eman direla onartu zuten; izan ere, lehen haurra izatea erabakitzen zuen emakumeak kirolari gisa jasotzen zuen beka galtzen zuen. Orain gorde egiten zaie, eta horrek arlo ekonomikotik behintzat gauzak erraztu ditu. Alor emozionalari heldu zioten baina. «Nik egiten dudan kirolaren ezaugarriengatik amatasuna alboratu egin dut oraingoz behintzat. Denbora handia pasatzen dut etxetik kanpo entrenamendu eta lehiaketetan eta, haur bat izanez gero, ez dut uste hura etxean utzi eta lasai joateko gai izango nintzatekeenik».\nDominei ematen zaien «gehiegizko garrantziaz» ere kexatu ziren mahai inguruan eseritako kirolariak. «Nik bosgarren postua eskuratu nuen Pekinen; niretzat ez nuen ezer galdu, baina hedabideek sentsazio hori izatera behartzen zaituzte ia», azaldu zuen, aurtengo jokoetan brontzezko domina lortu duen Undak. «Asko nekatzen gaitu horrek –aitortu zuen Agirrek–, azken batean prestatzeko egin duzun lana eta esfortzua bera delako». Askotan bidean bertan, helmugan bezainbeste disfrutatzen dutela gogorarazi zuten: «Izan dezakezun minik handiena ez da emaitza ez lortzea, zuk egiten duzun horrekin disfrutatzeari uztea baizik; horrela pentsatzen, ordea, adinak erakusten dizu, gazteei batez ere irabazten irakasten zaielako».\nEzgaitasuna duten kirolariak\nEzgaitasunen bat duten kirolarien egoeraren inguruan ere aritu ziren hitz egiten. Mikel Izagirre Kirol Egokituen Federazioko lehendakariak azaldu zuenez, ezgaitasunen bat duten emakume kirolarien kasua bereziki larria da: «azken postuan egoten dira beti».\nDatu bat ematearren, «kirol egokituko lizentzien %30 bakarrik» daudela emakumeen esku aipatu zuen. Gizartearen aurreritziak dira haientzako arazo nagusia. «Badira, ordea, beste makina bat hesi gainditzen eta kirola egiten hasten diren emakumeak. Gainera, beste emakume guztientzat jarraitu beharreko erreferente bilakatzen dira», azaldu zuen.\nEzgaitasunen bat duten gizonek eta emakumeek kirola egiten hasteko arrazoak ere askotarikoak dira. Emakume gehienek erreabilitaziorako baliabide gisa ikusten dute kirola, eta hala hasten dira. Ez dute lehia helburu izaten, gehienetan.\nKirolean zein gizartean, emakumeek ibilbide luzea egin duten arren, oraindik ere bide luzea geratzen zaie berdintasunera iristeko, jardunaldietan agerian geratu zenez. Batak bestea elikatuko duela nabarmendu zuten, ordea: gizartean berdintasunaren alorrean emandako urratsek kirola; eta kirolean lortutakoek, gizartea.


Uberan - Euskal Idazleen Elkartea - Adur Larrearekin solasean\nAdur Larrearekin solasean\n"Gabriel Aresti BioGrafikoa" liburua plazaratu berri duOstirala, 2016-01-15\nGabriel Aresti BioGrafikoa izeneko komikia idatzi eta marraztu du Adur Larreak, Gabriel Aresti kultur elkartearen eskutik. Bertan, Aresti-idazle eta Aresti-polemistaz gain, Aresti-pertsona ekarri du plazara egileak. Liburuak Arestiren bizitzako zertzelada ugari ekarri ditu, garaiko Bilbo marraztearekin batera: euskal literaturaren inguruko eztabaidak, kaleko hizkuntza talka, Arestiren bizitzako etapa ezberdinak, ofizioak, guztietan erakutsitako pasioa... Elementu gutxirekin eta sintesi gaitasun handi batekin kontaketa bizia sortu du Adur Larreak Arestiren biografiaren inguruan.\nGabriel Aresti BioGrafikoa. Gutxitan heltzen dira komikiak euskaraz gure eskuetara, are gutxiago biografikoak. Nola sortu zen proiektu hau, zure behar batetik edo enkargu batetik?\nZenbat Gara Elkartea osatzen duten Gabriel Aresti Euskaltegiko eta Erroa argitaletxeko jendea lagunak ditut aspalditik eta komikiak berezkoak dituen abantaila komunikatiboez berbetan ari ginela sortu zen ideia hau. Erroak-ek batipat, Bilbo edo Euskal Herriari loturiko gai sozial edo kulturaletan jarri ohi du arreta, eta nola ez, euskaraz. Agian ezaugarri horiek denak komiki honetan batu dira kolpe batez.\nEzer baino lehen, galdera klasiko bat: nobela grafikoa (BioGrafikoa) ala komikia da hau zuretzat? Zergatik?\nEgia esan ez diot kasu handiegirik egiten eztabaida horri. Hori bai, Euskal Herrian bi optika desberdinekin ikusten da kontua. Hegoaldean, komikia infantilizatu egiten da, automatikoki umeen txokoan jartzen dira liburu-denda nagusietan inolako kriteriorik gabe, eta estigma horretatik aldendu nahian edo, komikia baino eleberri grafikoa deitzea nahiago dute batzuek. Aldiz, Iparraldean, non, gizarte mailan komikiak irakurtzea ez den ez haur ez zahar zarenaren seinale, edo komikigintzan ibilbide handia duten herri gehienetan bezala, ez dago horrelako eztabaidarik. Belgikan, Frantzian… nobela grafikoa ez du inork aipatzen. Egileek BD (“Bande Dessinée”) egiten dute eta ez “roman graphique”.\nZe irakurle mota izan duzu buruan liburu hau egiterakoan?\nNahiz eta Hegoaldeko liburu-denda batzuetan umeen atalean topatuko dudan (ha ha!), ez dut uste haur gehienek irakurtzeko gogo bizia izango dutenik. Pasarte batzuk sinpleagoak dira, beste batzuetan agian ezagupenen bat jakitea baliagarria da zerbait ulertzeko, baina saiatu naiz azpiko lan hori irakurleari mamiturik ematen. Ez baitezpada Arestiren gaineko jakintza berezirik zuena. baina bai agian euskara batua zer den edo frankismoko garai hori uler zezakeen jendea adibidez. Agian euskara ikasten ari den Bilbotar horri, pentsatu nahi dut, motibagarria izango zaio Gabriel Arestiren pasarte batzuk irakurtzea, agian identifikaturik sentitu ahal delako.\nPentsatzen dut helburu biografiko bat edukitzeak asko markatuko zizula sormen prozesua. Gidoiari dagokionez, zer nolako aurrelana egin behar izan duzu marrazten hasi baino lehen?\nLau fasetan banatuko nuke gidoiaren eraikuntza prozesua. Lehenik eta behin, Meli (Gabrielen alarguna) eta bere alabekin izandako solasaldiak; bigarrenik Gabrielek berak idatzitako poesia, ipuin, artikulu, gutun eta abarren irakurketa; hirugarrenik, berari buruz idatzitako azterketa, lan edo iritzien irakurketa; azkenik, gaitzeko sintesi lana egin.\nLehenengo puntutik egunerokotasuneko informazio asko jaso dut, anekdota hutsak edo txikikeriak izango ziren batzuentzat, baina urre gorria niretzat: nolakoa zen alabekin, zer nolako elkarrizketak zituzten... Melik kontatzen dizunaren doinua eta sentimendua... Hor gauza asko nabaritzen dituzu. Zirraragarria da askotan, hunkitu egiten zaitu.\nArestik berak idatziko lanetan ostera, bere mundu ikuskeraz jabetzen zara, bere poesietan adibidez bere inguruko jendea aipatzen da, tokiak, egoerak... eta maiz lerroartean. Hirugarren puntuari dagokionez berriz, hainbat material izan dut eskuartean, jadanik egin izan dira Gabriel Arestiren gaineko lanen azterketa mardul eta sakonak. Anjel Zelaietak adibidez oso biografia konpletoa burutu zuen datu eta informazio askorekin, eta era berean Iñaki Aldekoaren tesia edo Aurelia Arkotxaren azterketak ezin aproposagoak iruditzen zaizkit Gabrielen obrak ulertu edo garaiko testuinguruan kokatze aldera.\nAzken urratsean, informazio hori guztia liseritu eta zentzuzko ildo bat muntatzea izan da erronka. Elementu guztien artean aukeratu, eta zoritxarrez, gauza gehienak bazterrean utzi, kanpoan uzten duzuna kontatzen duzuna baino gehiago izan ohi da.\nZer nolako garrantzia izan du prozesuan dokumentazio lanak?\nEzinbestean, egin beharreko lana da biografia batean (nahiz eta komikian izan). Hor datza etorriko denaren muina, hortik abiatuko zara ixtorioa eraikitzeko; azaletik konta daiteke edo oso gauza pertsonalak kontatu daitezke, xehetasunetan sartu edo ez, era batera interpretatu ala bestera...\nAresti beraren bizitzaren inguruan dokumentatzeaz gain, garaiko estetika eta Bilbaori buruzko dokumentazioa ere egin behar izan duzu?\nBai, Bilbori buruzkoa grafikoki, baina baita garaiari buruzkoa ere. Esan nahi dut, azkenean toki hori denbora jakin batean kokatu beharra daukazu, kontestu historiko batean kokatu behar da pertsonaia. Gagozkion kasuan bai, Bilbo bere bizitokia izanik, etengabe agertzen da bere obran zehar beste pertsonaia bat bailitzan, gaur egungo Bilbotik oso aldendua dena bestalde.\nAresti pertsonaia baino, pertsona bilatu nahi izan duzula aipatu zenuen aurkezpenean. Baita pertsona orok izan ditzakeen alde ilunak ere? Zer nolako pertsona da topatu eta agertu duzuna?\nAskotan, literaturan, zineman, antzerkian... pertsonaiek ezaugarri bat edo gutxi batzuk dituzte eta mirestuak, gorrotatuak, kritikatuak edo goraipatuak izaten dira ezaugarri horien logikaren arabera. Pertsonak aldiz konplexuagoak gara, batzuetan maitakorrak gara bestetan maltzurrak, koldarrak, ulergaitzak, zintzoak, gezurtiak, jatorrak... Komikiaren mundura itzuliz adibidez, japoniar Mangan hain tipikoak diren pertsonaia (ustez) sinple edo barregarri horiek oso sinesgarriak gerta daitezke, hain zuzen ere guztiok ditugun kontraesanak adierazten dituztelako. Iruditu zait Gabrielek bere buruari galderak egiten zizkiola etengabe, dena kuestionatzen zuela eta maila horretan kontraesanetan erortzen zela batzuetan (horrek ez du esan nahi hori txarra denik) eta beste batzuetan tematu egiten zela bere ustez zuzen zeuden gauza batzuekin. Gauzak argi esaten zituen, baina sufritu egiten zuen kritika bortitzen aurrean ere...\nArestiren bizitzak eta obrak askorako ematen dute, testuak tartekatzen dira, aipuak... ez zen erraza izango horien kasuan ere bat edo beste aukeratzea...\nInoren biografia egitea nire ustez sekulako erronka eta ardura da. Mila eratara konta daiteke biografia bat, egile ingelesak irakurtzea besterik ez dago generoa zein ondo menderatzen duten ikusteko. Liburu honetakoa, nola ez, kontatzeko beste era bat izan daiteke, askotan jo dut bere ahotik botatzen zituenak marraztera, esan dudan bezala, asko autobiografikoak baitirira, baina beste batzuk enkriptatuta bezala agertzen zaizkigu eta agian hurbilenekoek edo bere lanetan adituak direnek soilik uler ditzake.\nEta hautu guztien artean, giro eta inguruko pertsonaietatik harago, Aresti bera protagonista izanik Aresti marrazkiz harrapatzea. Espresioak, begiradak... kosta egin zaizu Aresti bera marraztea? Bilakaera fisikoa, haren bizitzako etapa ezberdinak...\nPertsonaia diseinatzea marrazkiaren hasierako lanetako bat da, pertsonaia egoera desberdinetan kokatu eta pixkana-pixkanaka zureganatzea eta ezagutzea funtsezkoa da marraztean zalantzarik ez izateko. Irudi aldetik nortasun handikoa iruditzen zait, zigarroa gehienetan eskuan, ile beltz disdiratsua, elegantea, azken urteetan ile luzeagoa eta nola ez, betaurrekoak; borobilak eta finak hasieran, karratuagoak gero eta “truman” estilokoak bukaeran!\nKoloreez mintzo, kasu honetan zuri-beltza eta laranja dira oinarri. Zergatik hautu hori?\nHasieratik, gidoiaren zirriborroak egin ahala ehun bat orriko komikia eta urte bete inguruko lana izango zela susmatzen nuen, hortaz, ehun orrialdeko komikia egitea kolore-paleta anitzarekin eta entintatzeko kasik beste hainbesteko denbora emango nuela ikusirik hautu hori egin nuen.… Ez da ahaztu behar, prezio aldetik ere bi tintatan egitea aise merkeagoa dela!\nLaranjaren erabilera zuri-beltzarekin kontrastean mugimendua ematen dio obrari, atentzioa bideratzen du batera edo bestera. Zer nolako mugimendua eman nahi izan diozu kolorearen bitartez obrari?\nEgia esan, komiki hau ez da elementu edo ikur zinetikoetan (mugimendua adierazteko baliabide grafikoa) bereziki aberatsa, ez da akziozko komiki bat. Mugimendua adierazteko Kurosawa zinemagileak elementu desberdinak erabiltzen zituen bere pelikuletan (euria, jendea, kamera mugimenduak, mozketak...), baina kolorea ez dakit ezaugarri horien artean zuen... Beraz pozten naiz mugimenduaren inpresio hori kolorearen bidez jaso baduzu.\nMugimenduaz ari garelarik, zinema tekniken eragina ere aipatu zen aurkezpenean. Nola eman da eragin hori?\nUste dut Hugo Prattek esan zuela komikia “pobreen zinema” zela, ez dakit hala den baina zinemarekin baino komikia literaturarekin lotzen da maiz. Nire ustez, neurri batean, Prattek arrazoi du esaten duenean zinema dela bederen. Izan ere, baliabide estilistiko eta bisual mugagabeak dauzka eta narrazioa zein kontatzeko moduak hizkuntza audiobisualarekin lotuago ikusten ditut literaturarekin baino.\nLiburuaren amaieran “Olerkaria” aparteko atala sortu duzu, epilogo modura, beste estetika batekin. Nola etorri zen ideia hau?\nIpuin hori bere autobiografia izan daiteke. Orri gutxitan eta umore beltz askorekin egindakoa gainera.\nAzkenik, zer beste proiektu duzu esku artean?\nEkaineko bigarren asteburuan Donostian izango den Zapart! komiki jaialdia antolatzen ari den lantaldean nago. Ohiko komiki merkatu edo azoketatik aldendu eta komikia Donostiako kaleetara ekarriko dugu, jendarteari zabaldu eta harekin aktibitate parte hartzaileak, ikuskizunak eta jarduerak antolatuko ditugu.\nGabrielek bere buruari galderak egiten zizkion etengabe, dena kuestionatzen zuela eta kontraesanetan erortzen zen batzuetan (horrek ez du esan nahi hori txarra denik), beste batzuetan tematu egiten zen bere ustez zuzen zeuden gauza batzuekin\nGauzak argi esaten zituen, baina sufritu egiten zuen kritika bortitzen aurrean ere...


Korrika heldu da eta harekin egitarau kulturala [2022-04-09] | Irunabar, Irungo bertsoaren bilgunea\nKorrika heldu da eta harekin egitarau kulturala [2022-04-09]\n2022ko Korrika heldu da bailarara eta, harekin batera, herriz herriko egitarau kulturalak. Larunbatetik iganderako gauean pasako da Irundik, eta, herria girotzeko, Aek-ren egitarau mardula izango da larunbatean, besteak beste, Zizta[KA]k antolatutako Bertso-saio musikatua.\nIrunabar, Irungo bertsoaren bilguneko eta herriko zenbait musikariren arteko elkarlanaren ondorioa da Bertso-saio musikatua. Estrainekoz arituko gara Moskun, larunbatean, arratsaldeko 20:00etatik aurrera, errimez beteriko pentagramak eta hariz lagundutako bertsoak zabaltzen.\nPosted in Berriak,Bertso saioa and tagged AEK Irungo euskaltegia,bertso musikatuak,Korrika,mosku,Zizta[KA]\nOne thought on “Korrika heldu da eta harekin egitarau kulturala [2022-04-09]”\nXenpelar Dokumentazio Zentroa on 07:48 2022-04-09 said:\nMila esker saio honen berri ematearren!\nBidaltze-data: viernes, 8 de abril de 2022 10:28\nGaia: [Posta berria] Korrika heldu da eta harekin egitarau kulturala [2022-04-09]\nIrunabar posted: ” Kaixo, bertsozale: 2022ko Korrika heldu da bailarara eta, harekin batera, herriz herriko egitarau kulturalak. Larunbatetik iganderako gauean pasako da Irundik, eta, herria girotzeko, Aek-ren egitarau mardula izango da larunbatean, besteak beste, Zizta”


ZUMAIRA IRTERA - Gipuzkoako Eskola Txikiak - Gipuzkoako Eskola Txikiak eskola, herri eta auzo txikiak bizirik!\n1 minutuko irakurketa (127 hitz)\n2018ko maiatzak 8an, Zumaira joan ginen eskolako 1.mailatik 6.maila arteko ikasleak. Iritsitakoan 3 monitorek interpretazio zentrora eraman gintuzten. Bi taldeetan egon ginen, alde batetik 1.mailatik 4. mailara eta bestetik 5. eta 6. mailako ikasleak.Gu, lehenengo taldean geunden, eta aurrena bideo bat ikusi genuen, Lurraren sorreri buruz, eta Lurrean dinosauroek izan zuten garrantziaren inguruan. Ondoren fosil batzuk ikusi genituen eta kanpora atera ginen Idoia monitorarekin "flysch"a ikustera. Gero plaza batera joan ginen joku bat egitera, ondoren berriro interpetrazio zentrora itzuli ginen, fosilak egitera.\n5 eta 6. mailakoak berriz bideoa ikusi ondoren, mineralen tailerrak egin zituzten gero, "flysch"aren inguruan ibilaldi bat burutu zuten, hori bukatutakoan denak elkarrekin bazkaltzeko txanda izan genuen eta ondoren autobusa hartu eta eskolara itzuli ginen.\nEgileak: Ibai, Jenni, Nora, eta Unax\nZumaia - Google Photos\nfamilia paseotxoa Martxoak 8 ENTSALADA amaia intsektua imanol oporrak txangoa MUSIKARIA MOZORROA etxea TXITAK INKUBADORAN from angiozar eskola on Vimeo. PROIEKTUAK KORRIKA MUTIL ARGAZKIAK festa HaurHezkuntza NEURKETA yogurra bideo zaindu liburu txokolatea sindromea tomatea gona basoa programa Igeldo batidoa europa oilasko AUTOBUSA platanoa kontaketa martxoa Danio AKURIUM JANARIA koloreak ZABORRA proiektu Elkarrizketak hiruhilekoa COOKING unitate irteera katu kontalari aldaketa GELAK inurria JAIA down san sebastian hiriburu inauteria artoa PETER PAN txistorra liburua irudia Imanol Mercero ipuin AZTERTZEN SOKATIRA HAMAIKETAKOA duatloi ELURRA osteguna txiki ereñotzu ipuina mari tanborrada ageda baserria zientzia sukaldaritza udaberria park marrazoak errezeta GAZTAINA lana urtebetetzea #irteera ekitaldi eskea tresneria futbol euskara saskia altxorra liga klima sariduna SUKALDEA bolondres antzerkia altxorraren kutxa IBILBIDEA GABONAK kutxa aste santua DESFILE ETA MOZORRO FESTA IZAN DUGU hirutxulo LAGUNTXO neska gorria eskola murala TOLOSA ilusio PAILAZOAK KIROL Txirrita Ereñotzu eguna GOZATU mad danbor grabazioa porrotx JANA planeta GIZON baratza ingurunea didaktikoa 21 AGENDA #ESKOLA FESTA Guraso elkartea eguraldia topaketa ukendua KRISTINAENEA BIKAINA science arotzenea bizirik lorez ikastaroa pirritx santa olentzero zozketa Ostadar bizipenak proiektua EURIA adin ingelera koplak AMANCAY eguraldi igela zuhaitz barria TRIPAKADA EMAKUMEA Musika esperimentu JOLASA bizimodua BERDINTASUNA BALEA ikasleak natura txandaka GAUR GOIZEAN OSTEGUN GIZENA OSPATU DUGU ESKOLAN GAZTAÑAGA bixita egunerokoa igeriketa zapaburu xumea NAHIKOA DANTZA UDALETXEA hitzkuntza ipuinak munduko abenturak zelai EZ DA TXISTORRARIK FALTA IZAN !!! HEMEN ARGAZKI BILDUMAREN AURRERAPENA.ONDO PASA IÑAUTERIETAN !!!! gonbidatu bidaia tailerra TOPAKETAK Introduzca el texto aquí bisita klipa IBAIA nazioarteko


Bizkaiko 24 startup sartuko dira “Cambridge Innovation Center” zentroan - SPRI\nSPRI / Up-euskadi / Ekintzaile / Bizkaiko 24 startup sartuko dira “Cambridge Innovation Center” zentroan\nBizkaiko 24 startup sartuko dira “Cambridge Innovation Center” zentroan\nIzena emateko epea zabalik dago eta hautatuek aukera izango dute Bostoneko berrikuntza hub batean 6 hilabeteko egonaldia egiteko.\nBizkaiko Foru Aldundiak eta MassGlobal Partners erakundeak lortutako akordio bati esker, abian da BISC-Bizkaia International Startup Connection programa. Ekimenaren helburua da aukera ematea Bizkaiko startup eta negozio proiektu berritzaileei urte erdiz Cambridge Innovation Center-eko instalazioetan kokatzeko. “Cambridge Innovation Center” Massachusetts-en dagoen ekintzaileen komunitate bat da.\nHub horretako instalazioak erabiltzeaz gain, akordioaren bidez ekintzaile aukeratuak harremanetan jarriko dira haztegian lan egiten duten 1.000 startup baino gehiagoko sarearekin, aholkularitza pertsonalizatua jasoko dute eta bidea irekiko zaie nazioarteko inbertsioetarako. Akordioak bere gain hartuko ditu proiektu bakoitzeko pertsona baten bidaia eta ostatu kostuak.\nDeialdia zabalik dago uztailaren 5era arte, eta beraizik zuzendurik dago 10 urte baino gutxiago dituzten Bizkaiko enpresei, startup-ei edo proiektuei, betiere teknologia sektorean lan egiten badute eta osagai berritzaile handia badute. Lehen edizioan lau enpresa proiektu hautatuko dira, eta lau horiek Massachusetts-eko CICn kokatuko dira apiriletik irailera. Akordioak 3 urteko iraupena du, eta urte bakoitzean bi deialdi egingo dira.\nBISC programa Bizkaiko Foru Aldundiko Ekonomi eta Lurralde Garapena Sustatzeko Sailak martxan jarritako estrategia baten barruan kokatzen da, eta estrategia horren helburua da Bizkaiko enpresa ekimen berritzaileenak harremanetan jar daitezela ekintzailetza-sare globalekin, nazioartean hedatzen laguntzeko. Akordio hori MassChallenge Biscay ekimenari batu zaio, zeina joan den urrian aurkeztu baitzen helburu berberarekin.\nMassChallenge Biscay startup-entzat urtero antolatzen den lehiaketa bat da, eta urte hasieran egin zuen bere lehen edizioa. 55 enpresak parte hartu zuten txapelketan, eta 10 irabazleak Bostonera joan ziren martxoan astebeteko azkartze programa bat egitera. Ariadna Instruments, Wegow eta WiMi5 startup bizkaitarrak hautatuak izan ziren MassChallenge lehiaketaren mundu mailako finalerdietan parte hartzeko eta mundu osoko beste 300 enpresa ingururekin lehiatzeko.